Idikolhah heevanee fulhah'budun goss'fiyaa keyogandhu...\nއިދިކޮޅަށް ހީވަނީ ފުޅަށްބުޑުން ގޮސްފިއްޔާ ކެޔޮގަނޑު ކަނޑާލަފާނެހެން\nއެމްޑީޕީން ވަނީ ދައުލަތުގެ ވަސީލަތްތައް ބޭނުންކުރާ ވާހަކަ ދޮގުކޮށްފައި\nކ. މާލެ | 12 ޖެނުއަރީ 2020 | އާދީއްތަ 19:26 | 2,292\nރިޔާސީ އިންތިހާބުގެ ދުވަސްވަރު ޕީޕީއެމުން ބޭއްވި ޖަލްސާއެއްގެ ތެރެއިން - ރައީސް އޮފީސް\nކުރިޔަށް އޮތް ލޯކަލް ކައުންސިލް އިންތިޚާބު ކައިރިވީހެން އިދިކޮޅު ޕީޕީއެމް/ޕީއެންސީން ދަނީ ރައްޔިތުންގެ ގުނބޯ ހައްދަން އެތަކެއް ކަމެއް ކުރަމުންނެވެ. ޖަލުގައި ހުންނެވި ރައީސް ޢަބްދުﷲ ޔާމީނަށްޓަކައި އެމަނިކުފާނުގެ ނަންފުޅު ބޭނުުން ކުރައްވައިގެން ރައްޔިތުންނަށް ދަޅަ ދެއްކުމަށް އިދިކޮޅުން ދަނީ އެކި ގޮތްގޮތަކަށް އެކި ކަހަލަ ހުވަފެންތައް ދައްކަމުން ހެން ހީވާ ކަހަލައެވެ. ޕީޕީއެމްގެ ސަޕޯޓަރުންނަށް ވެސް ގިނަ ފަހަރު ވާނުވާ ނޭގެ ހިސާބަށް އޮތީ ކަންތައް ގޮސްފައެވެ. ޔާމީނު މިނިވަން ކުރުމަށް ބައިނަލްއަޤުވާމީ ވަކީލުންގެ ޓީމެއް އެކުލަވާލުމުގެ މަސައްކަތް ކުރަމުންދާ ކަމަށްބުނެ މޮޅެތި ''ސްޓަންޓް'' ޖެއްސެވުމުގައި ބައެއް ބޭބޭފުޅުން އުޅުއްވަނީ ވަރަށް ބުރަކޮށްނެވެ.\nއަދި މިވަަރަކުން ފުއްދާލީކީއެއް ނޫނެވެ. އިންތިޚާބުން ބަލިވެދާނެ ކަމުގެ ބިރު، އިދިކޮޅު ކޯލިޝަނުގެ ތެރޭގައި އުޅޭހެން ހީވާން ފަށައިފިއެވެ. އިދިކޮޅަށް ވޯޓު ނުދީފިއްޔާ މި ރާއްޖެ ނޯންނާނެ ކަމަށްވެސް މި ބޭފުޅުން ދަނީ އަޑުގެ ނެތްތަނަށް ގޮވަމުންނެވެ. މިހާރު އަނެއްކާ މާމޮޅު ވާހަކަތަކެއް ތިލަކޮށްލައްވައިގެން އުޅޭތަން ފެނޭއެވެ. އެއީ ވެރިކަންކުރާ މައި ޕާޓީ، އެމްޑީޕީން ދައުލަތުގެ ވަޞީލަތްތައް ބޭނުންކުރާ ވާހަކައެެވެ.\nއެކަމަކު އެމްޑީޕީން ވަނީ އެވާހަކަތައް ދޮގުކޮށްފައެވެ. މިގައި އެންމެ ހެއްވާ ތަންކޮޅަކީ ޔާމީނުގެ ވެރިކަމުގައި ޕީޕީއެމްގެ ޙަރަކާތްތަކަށް ދައުލަތުގެ ވަޞީލަތްތައް ބޭނުންކުރިކަން އެހާ އަވަހަށް ހަނދާން ނެތުނީމައެވެ. އަދި އެކަން ކުރެއްވި ބޭފުޅުން މިހާރު އެ ވާހަކަ ދައްކަން ކެރޭކަންވެސް ފެނިފައި އަޖައިބުވެ އަންތަރީސްވެއެވެ. މިއީ ތުންތުންމަތިން ދެކެވޭ ވާހަކަތަކެއް ނޫނެވެ. މިއީ އެންމެންނަށްވެސް އެނގޭ ބޮޑު ސިއްރެކެވެ. އޮޑިޓް ރިޕޯޓުތައް ހާވާލީމަ މިކަން މާ ބޮޑަށް ސާފުވެއެވެ.\nރިޔާސީ އިންތިޚާބުގައި ޔާމީނަށް ސައްސައްތައިން ތާޢީދު އޮތް ކަމަށް ހުވަފެން ދެއްކީ ހުޅުމާލެ އަކީ ބޮޑު ހެއްކެކެވެ. އެ ރަށުގައި ޕީޕީއެމުން ޖެހިހާ ސަކަރާތެއް ޖަހަން ބޭނުންކުރީ އެޗްޑީސީ އެވެ. އެތަނުގައި ހަދާފައި ހުރި ރައީސް ޔާމީނުގެ ކެމްޕެއިން އޮފީހުގެ ސެޓްއަޕްއިން ފެށިގެން ތަނަށް ހޯދިއްޔާ ހޯދިހާ ފޮތް ފަންސޫރެއްވެސް ހޯދީ އެޗްޑީސީގެ ބަޖެޓުން ކަމަށްވެއެވެ. ނުވިތާކަށް ހުޅުމާލެގައި ޖަހާފައި ހުރި ރައީސް ޔާމީނުގެ ފޮޓޮއެއް ވިޔަސް، ބިލް ބޯޑެއް ވިޔަސް މިހެން ގޮސް ދެމި ބެނަރ އެއްވެސް ދެމީ އެޗްޑީސީގެ ޚަރަދުގައެވެ.\nކެމްޕޭނަށް ގަނެފައިވާ ސަމުސާ އިން ފެށިގެން ކެއުމަށްވެސް ޚަރަދުކޮށްފައިވަނީ އެޗްޑީސީގެ ޚަރަދުގައި ކަމަށް އޭރުވެސް މީހުން ކިޔައި އުޅެއެވެ. ކެމްޕޭނު ދުވަސްވަރު އެޗްޑީސީގެ މުވައްޒަފުން ''ހެދީ ބޭނުން އެއްޗެއް'' ކެވެ. ކެމްޕޭނަށް ޚާއްޞަކޮށްގެން އެތަނަށް މުވައްޒަފުން ވެއްދި ޢަދަދުވެސް ބުނާކަށް ނޭނގޭއެވެ. ދައުލަތުގެ ވަޞީލަތްތައް ބޭނުންކުރީ އޭރު ތިބި މީހުން ހިތަށް އެރި ގޮތަކަށެވެ. އެމްޕީއެލް، މިފްކޯ، އެސްޓީއޯ، ކުއްޑޫ، މި ހައްތާވެސް ޔާމީންގެ ކެމްޕޭނަށް ޚަރަދުކުރި ތަންތަން ކަމަށް ޚުދު އެ ތަނުގެ މުވައްޒަފުން ވަނީ ބުނެފައެވެ.\nޔާމީނުގެ އަނބިކަނބަލުން މެޑަމް ފާތުން ހިންގި ޚިތާނީ ކޭމްޕަށް އެނދު ޖަހާއި ދިނުމާއި، ތާޢީދު އޮތް މިންވަރު ދެއްކުމަށް ރަށްރަށުގައި ބޭއްވި ސައިކަލު ބުރާއި، ކާރު ބުރުތަކާކީ ދައުލަތުގެ ވަޞީލަތްތައް ބޭނުންކޮށްގެން ހިންގީ ކެމްޕޭނުތަކެވެ. މުވައްޒަފުން ލައްވާ ކެމްޕޭނު ކުޅިވަރުން ގޮސް އެ މުވައްޒަފުންނަށްވެސް އެމީހުން ކުރަން ޖެހެނީ ކޮންކަމެއް ނޭގެ ހިސާބަށް ކަންތައް ދިޔައެވެ.\nފެނާކަ ފަދަ މުއައްސަސާތައް އެއްކޮށް ކިލަނބު ކޮށްލާފައިވަނީ އެ ތަންތަނުގައި ސިޔާސީ ސަކަރާތް ޖަހައިގެންނެވެ. މި ހުރިހާ ކުންފުނިތަކުގެ މައްސަލަތައް އޭސީސީ އަށް ފޮނުވުނު ޢަދަދެއް ނޭނގޭހާ ގިނައެވެ. މިއީ ދަޢުލަތުގެ ވަޞީލަތްތަކެއް ނޫންތޯއެވެ؟ އެއީ ތިބޭފުޅުންގެ އަމިއްލަ ހަރު މުދާތޯ؟ މި ހުރިހާ ކަމެއްވެސް ހިންގީ ތި ބޭފުޅުންގެ ވެރިކަމުގައެވެ. ޖަހާނެ ސަކަރާތެއް ޖަހާ، ހަދާނެހާ އެއްޗެއް ހަދާފައި މިއަދު ޕޯޑިއަމްގައި ދައުލަތުގެ ވަޞީލަތްތައް ބޭނުުންކުރާ ކަމަށް ބަޔަކަށް ތުހުމަތު ކުރަމުންދާއިރު، އެއް ފަހަރުވެސް ޔާމީނުގެ ސަރުކާރުގައި ކަންތައް ކުރިގޮތް މަތިން ހަނދާން އާ ކޮށްލިންތޯއެވެ.\nމިއީ ހަމަ ތިބޭފުޅުންގެ ވެރިކަމުގައި ތިބޭފުޅުން އިސްވެ ތިއްބަވައިގެން ކުރެއްވި ކަންތައްތަކެެވެ. ދައުލަތުގެ ވަޞީލަތްތަައް ބޭނުންކުރި ކޮން ބައެއްކަން ރައްޔިިތުންނަށް ވަރަށް ރަނގަޅަށް އެނގޭއެވެ. ދައުލަތުގެ ވަޞީލަތްތައް ބޭނުން ކުރަންހޭ އަޅުގަނޑު އެމްޑީޕީގެ ރައީސް މުޙައްމަދު ނަޝީދު ގާތު އެހުމުން ދެންނެވީ ހަމަ ހެޔޮކޮށެވެ. ''ހަސަނަށް ހީވާނީ ފުޅައް ބުޑުން ގޮސްފިއްޔާ ކެޔޮގަނޑު ކަނޑާލާނެހެން''މިހެންނެވެ.


ފެލިވަރު މަސް ފެކްޓްރީއަށް 33 އަހަރު، އަދިވެސް 1986ގައި! ފެލިވަރު މަސް ފެކްޓްރީއަށް 33 އަހަރު، އަދިވެސް 1986ގައި!\nރާއްޖޭގައި މަސްވެރިކަމުގެ ދާއިރާ ފުޅާކުރުމުގެ ވާހަކަ ދެކެވެމުން އަންނައިރު، މަސްވެރިން އަތުން މަސް ގަނެ އެއިން މަންފާ ހޯދުމަށް މަސް ޕްރޮސެސްކުރާ ކުންފުނިތައް ރާއްޖޭގައި މަދެވެ. މަސް ޕްރޮސެސްކުރާ އެންމެ ބޮޑު ކުންފުނި މިފްކޯގެ ފެލިވަރުވެސް އަދިވެސް ފެންނަންއޮތީ މީގެ 33 އަހަރުކުރިން އެ ކުންފުނީގެ ޤާއިމުކުރި ވަސީލަތްތަކާއެކު އެކަންޏެވެ.\nފެލިވަރު ކާރުހާނާގެ އުފެއްދުން\n"ފެލިވަރު ޓޫނާ ޕްރޮސެސިންގް ޕްލާންޓް"ގެ ގޮތުގައި ފެލިވަރު މަސް ކާރުޚާނާ އުފެއްދީ 1986 ވަނަ އަހަރުއެވެ. މިއީ ރާއްޖޭގައި ހިންގާ އެންމެ ބޮޑު މަސް ޕްރޮސެސްކުރާ ކުންފުންޏެވެ. ފެލިވަރު މަސް ކާރުޚާނާ ހުޅުވީ ދުވާލެއްގެ މައްޗަށް 50 ޓަނުގެ މަސް، ދަޅުގައި ބަންދުކުރެވޭ ވަސީލަތްތަކާއެކުއެވެ. އެއީ މީގެ 33 އަހަރު ކުރިންނެވެ. މިމަސައްކަތާއެކު ކޭނަރީގައި މަަސް ބަންދުކުރަން ބޭނުންކުރާ ހުސް ދަޅު އެފެއްދުމާއި މަހުގެ ތެރެއިން ދަޅަށް ނާޅާ އުކާލާ ބައި މަސް ކުނޑިއަށް ބަދަލުކުރުމަށް ފިޝް މީލް ޕްލާންޓެއްވެސް ބެހެއްޓިއެވެ.\n750ޓަނުގެ ފިނިކުރި މަސް ރައްކާކުރެވޭ ގުދަނަކާއި، މަސް ކިރާ ސަރަޙައްދު ބޮޑުކޮށް މަސްކިރުމަށް ޚާއްސަ ބަނދަރެއްވެސް އެފެކްޓްރީގައި ހެދިއެވެ. ކަނޑު މަތީގައި އުޅޭ މަސް ދޯނިފަހަރަށް ފަސޭހަކުރުމަށް މަސްގަތުމަށް4މަސްކިރާ ބޯޓުވެސް ބޭނުންކުރަން ފެލިވަރުގައި އޭރު ފެށިއެވެ. ކުދި ބޯޓުފަހަރު މަރާމާތުކުރުމަށް ސްލިޕްވޭއަކާއިއެކު އެއިރަށް އެންމެ ފުރިހަމަ މަސް ފެކްޓްރީއެއްގެ ގޮތުގައި މިފްކޯ ފެލިވަރުގެ މަސައްކަތްތައް ފެށީ 33އަހަރު ކުރިންނެވެ.\nފެލިވަރުގެ ކާރުހާނާ ތަރައްޤީނުވެ އޮތް ގޮތަށް\nފެލިވަރު މަސް ފެކްޓްރީއަށް މީގެ 33 އަހަރު ކުރިން ޒިޔާރަތްކުރި މީހަކު، މިއަދު އެތަނަށް ދިޔަޔަސް ފެކްޓްރީ ފެންނާނީ ހަމަ އެގޮތަށެވެ. މިހާރުވެސް ފެލިވަރިގައި ރައްކާކުރެވެނީ 750ޓަނުގެ ފިނިކުރި މަހެވެ. ދަޅު މަހުގެ ގޮތުގައި ބަންދުކުރެވެނީ 50ޓަނުގެ ދަޅު މަހެވެ. މިއަށް އިތުރުވީ ޕެކެޓުގައި ބަންދުކުރާ 15ޓަނުގެ މަސް އެކަންޏެވެ. ފެލިވަރުގައި މަސް ދަޅު ރައްކާކުރެވޭ ކެޕޭސިޓީއަކީ 158ހާސް މަސް ދަޅު ކޭހެވެ.\nމަސްވެރިން އަތުން މަސްގަނެ ރައްކާކުރުމަށް ކަނޑުމަތީގައި މިހާރު ހަރަކާތެރިވަނީ ފެލިވަރުގެ މަސްކިރާ ދެ ބޯޓެވެ. އެއީ ގާތްގަނަޑަކަށް 40އާއި 25ޓަނުގެ މަސް ކިރޭ ބޯޓުތަކެވެ. މި ބޯޓްތައްވެސް ހުރީ ދަބަރަށްވެ ފުނޑިފައެވެ.\nމިއީ ރާއްޖޭގައި މަސްގަނެ މަސް އެކްސްޕޯޓްކުރާ އެންމެ ބޮޑު ފެކްޓްރީ ފެލިވަރު މަސް ފެކްޓްރީގެ ޙާލަތު ފެންނަން އޮތްގޮތެވެ. ފައިދާއެއް ނެތި މިފްކޯ ހިންގަމުން އަންނައިރު، މީގެ އެންމެ ބޮޑު ސަބަބެއްކަމަށް ކުންފުނީގެ ބެލެނިވެރި ކުންފުނި އެސްޓީއޯއިން ބުނަމުންދަނީ ވަސީލަތްތައް މަދުވުމެވެ.\nފެލިވަރުގައި ނޫސްވެރިންނާއި ބައްދަލުކުރައްވައި، މިފްކޯގެ ޙާލަތާއި ގުޅޭގޮތުން ވާހަކަފުޅުދައްކަވަމުން އެސްޓީއޯގެ މެނޭޖިންގ ޑިރެކްޓަރ ހުސައިން އަމްރު ވިދާޅުވީ ކެޕޭސިޓީ އިތުރު ނުކުރެވުމާއި، ބޭނުންވާވަރަށް ފެކްޓްރިއަށް ބޭނުންވާ ވަސީލަތްތައް އާ ނުކުރެވުމުގެ ސަބަބުން ފެކްޓްރީ އޮތީ ވަރަށް ދަށް ޙަލަަތަކަށް ވެއްޓިފައިކަމަށެވެ. މިފްކޯގެ 101ނަންބަރު މަސްކިރާ ބޯޓުގައި ހުރެ ދިން އިންޓަވިއުގައި އަމްރު ވިދާޅުވީ އެބޯޓަކީ ކުރިން 100 ޓަނުގެ މަސް ކިރޭ ބޯޓެއް ނަމަވެސް، މިހާރު ބޯޓު ހަލާކުވެ މަސް ކިރޭވަރު 3ގުނަ ދަށްވެފައިވާކަމަށެވެ.\n"ބޯޓުން ތަންގަނޑުގަނޑު ހަލާކުވެ، ކޮންކްރީޓް އަޅައިގެން ބައްދާފައި މިހުރީ. އަސްލު 100ޓަނު ކިރޭ ބޯޓެއް، މިހާރު ކިރެނީ 30ޓަނު. މަސް ބޯޓުފަހަރު ހުރީ ވީރާނާވެފަ." އަމްރު ވިދާޅުވިއެވެ.\nމިފްކޯގައި މިހާރު ބޭނުންކުރަމުން އަންނަނީ މަސްކިރާ އަށެއްކަ ބޯޓެވެ. މި ބޯޓުތަކުގެ ކެޕޭސިޓީއަކީ 45އާއި 25އާ ދެމެދުގެ ޓަނުގެ މަސްކިރޭ ކެޕޭސިޓީއެވެ. މިފްކޯއިން ވިދާޅުވެފައިވަނީ ރަނގަޅަށް މަސްބާނާ ދުވަސްތަކުގައި އެންމެ ދޯންޏަކުންވެސް 30އެއްހައި ޓަނުގެ މަސް ބާނާކަމަށެވެ.\nމިފްކޯގެ މެނޭޖިންގ ޑިރެކްޓަރ އިސްމާއިލް ފައުޒީ ވިދާޅުވީ ކުންފުނީގައި ބޭނުންވާ ވަރަށް ވަސީލަތް ނެތުމަކީ މަސްވެރިކަމުގެ ދާއިރާ ފުޅާވުމަށްވެސް އޮތް އެންމެ ބޮޑު ގޮންޖެހުންކަމަށެވެ. އޭނާ ވިދާޅުވީ ރަނގަޅަށް މަސް ބާނާއިރު5،6ދޯނިން ބާނާ މަހުން މިފްކޯގެ ކެޕޭސިޓީ ފުރޭކަމަށެވެ.\n"2 ހަފްތާއެއްހާ ދުވަހުން ދޯންޏަކުން އެބަ ކިރާ 250ހައި ޓަނުގެ މަސް. އެއީ ހަތަރު މިލިއަނާއި ގާތްކުރާ ޢަދަދެއް. މަސްވެރިކަން ރަނގަޅުއިރު ދަތިވޭ ޚިދުމަތްދޭން." މިފްކޯގެ މެނޭޖިންގ ޑިރެކްޓަރ އިސްމާޢީލް ފައުޒީ ވިދާޅުވިއެވެ.\nކޫއްޑޫއާއި ކަލެކްޓަރ ވެސަލްތަކުގައި ރައްކާކުރެވޭ މަހާއެކު މިފްކޯގެ ޖުމްލަ ކެޕޭސިޓީ 430އަށް އަރާނެކަމަށް އެކުންފުނިން ވިދާޅުވެއެވެ. މިފްކޯގެ އަނެއް ޝަކުވާއަކީ ދުރުހިސާބުތަކަށް ކަލެކްޓަރ ވެސަލްތައް ފޮނުވަން ޖެހުމުން ފެކްޓްރީ ހުންނަ ރަށަށް އަނބުރާ އުޅަނދު އައުމަށް ނަގާ ވަގުތެވެ.\nއެގޮތުން މިހާރު ރާއްޖޭގެ އުތުރަށް މަސްވެރިކަން ރަނގަޅުވެފައިވާއިރު، ޚިދުމަތްދެނީ ކޫއްޑޫއިން މަސްކިރާ ބޯޓުތައް ގެނެސްގެންނެވެ. މިފްކޯއިން ބުނެފައިވަނީ މި ބޯޓުތައް އުތުރުން ދެކުނަށް އައިސް ދިއުމަށް ޖުމްލަ4ދުވަސް ނަގާކަމަށެވެ. ދަތުރު ދިގުވާތީ މަހުގެ ކޮލިޓީވެސް ދައްވާކަމަށް މިފްކޯއިން ވިދާޅުވެއެވެ.\nކާރުހާނާގެ ހާލާތު ރަގަޅުކުރުމަށް ޕްލޭންތަކެއް\nމިފްކޯ މި ޙާލަތުން އަރައިގަތުމަށް ސަރުކާރުންދަނީ ކުންފުނި އިތުރަށް ފުޅާކުރުމުގެ ޕްލޭންއެއް ތައްޔާރުކުރައްވަމުންނެވެ. މިފްކޯގެ ބެލެނިވެރި ކުންފުނި އެސްޓީއޯގެ އެމްޑީ އަމްރު ވިދާޅުވީ މިފްކޯ މިޙާލަތުން އަރައިގަތުމަށް ކުންފުނި ފުޅާކުރުމުގެ ޕްލޭންތައް ހަދަމުންދާކަމަށެވެ. އެގޮތުން މިހާރު މިކަމަށް ބޭނުންވާ ފަންޑު ލިބިފައިވާކަމަށާއި، ކުރިއަށްދަނީ ކުރެހުންތައް ތައްޔާރުކުރުމުގެ މަސައްކަތް ކަމަށް އަމްރު ވިދާޅުވިއެވެ.\nމިފްކޯއިން ވިދާޅުވެފައިވަނީ މި މަޝްރުޢުގެދަށުން ފެލިވަރުގެ ކެޕޭސިޓީ އިތުރުކޮށް، އިތުރު ފެކްޓްރީއެއް ހެދުމުގެ ވިސްނުންވެސް ގެންގުޅޭކަމަށެވެ. ނަމަވެސް މިކަމުގެ އިތުރު ތަފްސީލް ހާމަކުރައްވާފައެއް ނުވެއެވެ. އެސްޓީއޯގެ ޢަމާޒަކީ މިއަހަރަކީ ގެއްލުންނުވެ ހިންގާ ކުންފުންޏެއްގެ ގޮތުގައި މިފްކޯ ހެދުމެވެ.


Thajuribaakaaru officerun dhookohlun: Zaathee kamehtha?\nއޮފިސަރުން ދޫކޮށްލުން: ޒާތީ ކަމެއްތަ؟\nފުލުހުންގެ ޖަލްސާއެއްގައި ރައީސުލްޖުމްހޫރިއްޔާ އަރިހުގައި ހޯމް މިނިސްޓަރާއި ސީޕީ ބައިވެރިވެވަޑައިގަންނަވަނީ -- ފޮޓޯ: ރައީސް އޮފީސް\nފުލުހުންގެ އިދާރާ އަކީ އަބަދުވެސް ފާޑުކިޔުން ބޮޑު އިދާރާ އެކެވެ. ސިޔާސީ ބޭފުޅުން ވަކިން ބޮޑަށް ރުޅިއަރާ ތަނެކެވެ. ތަނުގައި ތިއްބެވި ބައެއް އިސް އޮފިސަރުންނަށް ކުރެވޭ ބޮޑެތި ތުހުމަތުތަކެއް ވެސް އެބަހުއްޓެވެ. އެކަމާ ގުޅިގެން މުޅި މުއައްސަސާއަށް އޮންނަ އިތުބާރު ވަނީ ވަރަށް ބޮޑަށް ގެއްލިފަ އެވެ. އެހެންވެ ފުލުހުންގެ އިދާރާގެ ހިންގުން ހަރުދަނާ ކުރުމަކީ މިސަރުކާރުގެ ވައުދެކެވެ. އެކަން ހާސިލްކުރުމަށްޓަކައި ސަރުކާރުން ވަނީ ފުލުހުންނަށް އާ ގާނޫނެއް ގެނެސްދީފަ އެވެ. އާ ގާނޫނުގެ ދަށުން އަޅާ ފިޔަވަޅުތަކާއި އެކު އިސްލާހީ ބަދަލުތަކެއް ފެންނާނެ ކަމަށް ސަރުކާރުން ގަބޫލުކުރެ އެވެ.\nޖުމްލަކޮށް ގާނޫނަށް އެއްޗެއް ބުނާނަމަ އެއީ ފުރިހަމަ ގާނޫނެކެވެ. ފުލުހުންގެ އިދާރާ އަށް ޒަމާނީ ބޮޑެތި ބަދަލުތަކެއް ގެނައުމުގައި ގާނޫނު މުހިއްމު ދައުރެއް އަދާކުރާނެ އެވެ. މިއަހަރުގެ މާޗް މަހުގެ 28 ވަނަ ދުވަހު އަމަލުކުރަން ފެށި ގާނޫނުގެ އެންމެ ފާހަގަކުރެވޭ އެއް ކަމަކީ ޖަވާބުދާރީ ކުރުވުމަށް މުޅިން އާ ހަރުދަނާ އޮނިގަނޑެއް އުފައްދަން ފުރުސަތު ދީފައި އޮތުމެވެ. ވަކިން ހާއްސަކޮށް އާ ގާނޫނު ވުޖޫދުވެގެން އައި އިރު ފުލުހުންގެ ލީޑާޝިޕްގެ ބޭފުޅުން ހިމެނޭ ކޮމިޝަންޑް އޮފިސަރުންގެ މަގާމުގައި ތިއްބެވި ބޭފުޅުންގެ މަގާމު ދާއިމީ ކުރުމުގެ ކުރިން ގޮތްތަކެއް ނިންމަން ޖެހެ އެވެ. ފުލުހުންގެ ލީޑަޝިޕްގައި ތިއްބެވީ ގާބިލް ބައެއްތޯ ކަނޑައަޅަން ޒިންމާ ހަވާލުކޮށްފައި އޮތީ ޕޮލިސް ބޯޑަށެވެ. އެއީ ވެސް އާ ގާނޫނުގެ ދަށުން އެކުލަވާލެވުނު ހަތް ބޭފުޅުންގެ ބޯޑެކެވެ. ގާނޫނަށް އަމަލުކުރަން ފަށާތާ ހަތަރު މަސް ދުވަސް ތެރޭގައި ކޮމިޝަންޑް އޮފިސަރުންނާ މެދު ޕޮލިސް ބޯޑުން ގޮތް ނިންމަންޖެހެ އެވެ. އިއްޔެ އަށް ވަނީ އެ މުއްދަތު ހަމަވެފަ އެވެ.\nކޮމިޝަންޑް އޮފިސަރުންގެ ތެރޭގައި ހިމެނެނީ ކޮމިޝާނާ އޮފް ޕޮލިސް (ސީޕީ) ފިޔަވައި، ސުޕްރިންޓެންޑެންޓް އޮފް ޕޮލިސްއިން ފެށިގެން މަތީ ރޭންކުގެ ބޭފުޅުންނެވެ. ކޮމިޝަންޑް އޮފިސަރުންނަށް ފިޔަވަޅު އެޅުމުގައި މައިގަނޑު ގޮތެއްގައި ބަލަންޖެހެނީ ފުލުހަކަށް ވީތީ އެމީހަކަށް ލިބިފައިވާ ގާނޫނީ ބާރާއި އިހްތިޔާރު ނަހަމަ ގޮތުގައި ބޭނުންކޮށް ލާއިންސާނީ އަނިޔާވެރި އަމަލެއް ނުވަތަ ކޮރަޕްޝަންގެ އަމަލެއް ހިންގާފައިވާ ކަމަށް ތުހުމަތުކުރެވިފައިވާނަމަ އެ މައްސަލަތަކަށެވެ. އެފަދަ ތުހުމަތުތައް ކުރެވޭ އޮފިސަރުން ފުލުހުންގެ ތެރޭގައި އެބަތިއްބެވެ. އެކަމަކު ކޮމިޝަންޑް އޮފިސަރުންނާ މެދު ގޮތް ނިންމަވާއިރު އެއްވެސް އޮފިސަރަކާ ދެކޮޅަށް ޒާތީކޮށް އެއްވެސް ކަމެއް ނުހިނގާނެ ކަމުގެ ޔަގީންކަން ސީޕީ ދެއްވަ އެވެ. ބޯޑުގެ ނިންމުން ތަންފީޒު ކުރާ ފަރާތަކީ ކޮމިޝަނާ އޮފް ޕޮލިސް އެވެ.\n"އަޅުގަނޑު ގަބޫލު ކުރަނީ އެއީ ފެއާ ޕްރޮސެސްއަކަށޭ ވާނީ. މިއީ 2004 ވަނަ އަހަރުން ފެށިގެން ތަފާތު އެތައް ކަމެއް ތަޖުރިބާކޮށްފައިވާ މުއައްސަސާއެއް. ވީމާ މީގެތެރޭގައި ތިބޭނެ ބައެއްގެ ލޮލުގައި ތަންކޮޅެއް ބޮޑަށް ފާހަގަވާ ބޭފުޅުން. އެކަން އެ ކުރަނީ މި އިދާރާ ހިންގަން ތިބި މީހުންގެ ގާބިލްކަން އިތުރުކޮށް އިތުބާރު ބޮޑުކުރަން،" އޮފިސަރުންނަށް ފިޔަވަޅު އެޅުމާ މެދު ސީޕީ ދެކެވަޑައިގަންނަވާ ގޮތް ހާމަކުރެއްވި އެވެ.\nކޮމިޝަނާ އޮފް ޕޮލިސް މުހައްމަދު ހަމީދު -- ފޮޓޯ: އަވަސް\nގާނޫނުގައިވާ މުއްދަތުގެ ތެރޭގައި ކޮމިޝަންޑް އޮފިސަރުންގެ ތެރެއިން ފިޔަވަޅު އަޅަންޖެހޭ އޮފިސަރުންނާއި ވަޒީފާ އިން ވަކިކުރަންޖެހޭ އޮފިސަރުންނާ މެދު ޕޮލިސް ބޯޑުން މިހާރު ވަނީ ގޮތްތަކެއް ނިންމާފަ އެވެ. އަދި ވަޒީފާ އިން ވަކިކުރަން ފެންނަ އޮފިސަރުންގެ ނަންތައް ކަމާ ގުޅުންހުރި ބޭފުޅުންނާ ވަނީ ހިއްސާކޮށްފަ އެވެ.\nނަން ނުޖެހުމަށް ޝަރުތުކޮށް ޕޮލިސް ބޯޑުގައި ހިމެނޭ މެންބަރަކު ވިދާޅުވީ ކޮމިޝަންޑް އޮފިސަރުންތަކެއް ފުލުހުންގެ ވަޒީފާ އިން ވަކިކުރުމަށާއި ބައެއް އޮފިސަރުންނަށް ތަފާތު އެހެން ފިޔަވަޅުތައް އެޅުމަށް އެންގިފައިވާ ކަމަށެވެ. ނަމަވެސް އެ ބޭފުޅުންގެ ނަންތައް ހާމަކުރާނަމަ އެކަން ކުރާނީ ފުލުހުންގެ އިދާރާ އިން ކަމަަށް ވިދާޅުވި އެވެ.\n"އަޅުގަނޑުމެން ވަރަށް ގިނަ ވަގުތު މިކަމުގައި ހޭދަކޮށް، ލިބުނު މައުލޫމާތާއި ފެންނަން ހުރި ހެއްކަށް ބިނާކޮށްފައި ބޯޑުން ނިންމި ކޮންމެ ނިންމުމެއް ނިންމާފައިވަނީ. އަޅުގަނޑުމެން ގަބޫލުކުރަނީ އިންސާފުވެރި ނިންމުންތަކެއް ނިންމިފައިވާ ކަމަށް،" ބޯޑު މެންބަރު ވިދާޅުވި އެވެ.\nފުލުހުންގެ އިދާރާ އިތުރަށް ހަރުދަނާކޮށް، މައްސަލަތައް ހައްލުކުރަން ލަފާ ދޭނެ ޕޮލިސް ބޯޑެއް އާ ގާނޫނުގެ ދަށުން އެކުލަވާލާފައި އޮތުމަކީ ހެޔޮ ބަދަލެއްގެ ގޮތުގައި ސީޕީ ސިފަކުރައްވަ އެވެ. އެކަމަކު ބޯޑުގައި ހިމެނޭ ބައެއް މެންބަރުންނަކީ ސިޔާސީ ބޭފުޅުންނަށް ވެފައި ފުލުހުންގެ ތަހުގީގަށް މީގެކުރިން ހާޒިރުކުރެވުނު ބޭފުޅުން ކަމަށްވާތީ ބޯޑުގެ މިނިވަންކަމާ ދޭތެރޭ ބައެއް މީހުން ސުވާލު އުފައްދަ އެވެ. އަދި ފުލުހުންގެ ބޯޑުގައި ހިމެނޭ ބައެއް ބޭފުޅުންނަކީ ފުލުހުންނާ ދެކޮޅަށް ފާޅުގައި މަސައްކަތް ވެސް ކުރެއްވި ބޭފުޅުންނެވެ. އެހެންކަމުން ޕޮލިސް ބޯޑުގެ ނިންމުންތައް މުސްތަގިއްލު އަދި އިންސާފުވެރި ނިންމުމަކަށް ވެދާނެ ކަމާ މެދު ބައެއް މީހުންނަށް ޝައްކު ވަނީ އެވެ. ޒާތީ ކުލަޖެހިގެން ކަންކަން ނިންމާނެ ކަމަށް ބެލެވެނީ އެވެ.\nބައެއް މީހުންގެ ނަޒަރުގައި ފުލުހުންގެ ބޯޑުން ފިޔަވަޅު އަޅަން ނިންމި ކަމަށް މިހާރު ބުނެވޭ އޮފިސަރުންނާ ދޭތެރޭ ވެސް ވަނީ ޒާތީ ގޮތެއް ގެންގުޅުއްވާފަ އެވެ. ފިޔަވަޅު އަޅަން ބޯޑުން ލަފާ ދެއްވާފައިވާ ގިނަ ކޮމިޝަންޑް އޮފިސަރުންނަކީ ވެރިކަން ކުރާ ކޯލިޝަންގައި ހިމެނޭ އެމްޑީޕީގެ އިސް ބޭފުޅުންގެ ފާޑުކިޔުން އަބަދުވެސް އޮތް ބޭފުޅުންނެވެ. އެމްޑީޕީ އަށް ވެރިކަން ލިބިއްޖެނަމަ އެ ބޭފުޅުންނަށް ފިޔަވަޅު އަޅާނެ ކަން މީގެކުރިން ތަކުރާރުކޮށް އިންޒާރު ދީފައިވެ އެވެ. ޕޮލިސް ބޯޑުގައި މެންބަރުންގެ ގޮތުގައި ތިއްބެވި ބައެއް ބޭފުޅުންނަކީ މިދެންނެވި އެމްޑީޕީގެ އިސް ބޭފުޅުންނާ އެންމެ އަރިސް ބޭފުޅުންނެވެ. ކަންކަން ހިނގާފައި ހުރި ގޮތުން ޝައްކުތަކާއި ސުވާލުތައް އުފައްދަން ފުރުސަތު ލިބެނީ އެ ސަބަބުތަކާ ގުޅިގެންނެވެ.\nސީޕީ ހަމީދު ވިދާޅުވި ގޮތުގައި ޕޮލިސް ބޯޑަށް ބައެއް ބޭފުޅުން އައްޔަންކުރެއްވީ މަޖިލީހުގެ ރުހުމާ އެކު ކަމަށްވާތީ ވަކި ބަޔަކު ޕޮލިސް ބޯޑަށް އައްޔަންކުރުމަކީ ފުލުހުންނަށް ހުއްޓުވޭނެ ކަމެއް ނޫނެވެ. އަދި ފުލުހުންގެ ތަހުގީގަކާ ބައްދަލުވެފައިވާ ބޭފުޅަކު ބޯޑުގައި އިންނެވި ނަމަވެސް ގާނޫނުގައި ބުނެފައިވާ ހަމައާއި އުސޫލުގެ ބޭރުން އެއްވެސް ބޭފުޅަކަށް މަސައްކަތް ކުރުމުގެ ފުރުސަތު އޮތް ކަމަކަށް ސީޕީ ގަބޫލެއް ނުކުރައްވަ އެވެ.\n"ރާއްޖެއަށްވުރެ މާބޮޑެތި ގޯސްތައް ހަދާފައި ހުރި ގައުމުތަކުގައި ވެސް މިފަދަ ބޯޑުތައް އެބަހުރި. ބައެއް ގައުމުތަކުގައި މިފަދަ ބޯޑުތައް ހުރީ އެ ގައުމުތަކުގެ ސިޔާސީ ޕާޓީތަކުގެ ސީދާ މަންދޫބުން ވެސް ހިމެނޭހެން އެކުލަވާލާފައި. އެހެންކަމުން މިއީ ހަމައެކަނި ރާއްޖޭގައި އޮތް ކަމެއް ނޫން،" ފުލުހުންގެ ކޮމިޝަންޑް އޮފިސަރުންނަށް ފިޔަވަޅު އަޅަން ގޮތް ނިންމި ބޯޑުގެ މިިނިވަންކަމާ ދޭތެރޭ އުފައްދާ ސުވާލުތަކުގައި ސީޕީގެ ވިސްނުން ހުރި ގޮތް ހާމަކުރެއްވި އެވެ.\nފުލުހުން ވަޒީފާ އިން ވަކިކުރުމަށް ލަފާ ދީފައިވާ ކޮމިޝަންޑް އޮފިސަރުންގެ ތެރޭގައި ހިމެނޭ ކަމަށް ބުނާ ބައެއް ބޭފުޅުން\nފުލުހުންނާ ދެކޮޅަށް އާންމުންގެ ބައެއް މީހުން ކުރާ އެންމެ ބޮޑު ޝަކުވާ އަކީ އަނިޔާވެރިވުމެވެ. ގާނޫނާ ހިލާފަށް ހައްގުތައް ހިފެހެއްޓުމުގެ ޝަކުވާ އެވެ. ތަހުގީގުތަކުގައި ތަފާތުކުރުންތައް ގެންގުޅޭ ކަމުގެ ޝަކުވާ އެވެ. އެ ވާހަކަތައް ސީޕީ ހަމީދު ވެސް ގަބޫލުކުރައްވަ އެވެ. އެހެންކަމުން ފުލުހުންގެ އާ ގާނޫނާ އެކު މަސައްކަތްތައް ފަށައިގަތުމުގެ ކުރީކޮޅުގައި މާޒީގެ ގޯސްތަކަށް ހައްލެއް ހޯދަންޖެހެ އެވެ. ޕޮލިސް ބޯޑުގެ އެއް ޒިންމާ އަކީ ވެސް އެއީ އެވެ. ކޮމިޝަންޑް އޮފިސަރުންނަށް ފިޔަވަޅު އެޅުމަށް ލަފާ ދިނުމުގެ ބޭނުމަކީ ވެސް އެއީ އެވެ. އެކަމަކު ކަންކަން އިސްލާހުކުރަން އެދޭނަމަ އަޅާ ކޮންމެ ފިޔަވަޅެއް އަޅަންވާނީ ގާނޫނުގެ ތެރެއިން އިހްލާސްތެރިކަމާ އެކު އެވެ. ދެފުށް ފެންނަ ޖަވާބުދާރީވެވޭނެ ގޮތަކަށެވެ.\nފުލުހުންގެ ކޮމިޝަންޑް އޮފިސަރުންގެ މަގާމާ މެދު ޕޮލިސް ބޯޑުން ގޮތް ނިންމާއިރު ރިއާޔަތްކުރަންޖެހޭ ކަންކަން ފުލުހުންގެ ހިދުމަތުގެ ގާނޫނުގެ ތިންވަނަ މާއްދާގައި ވަރަށް ސާފުކޮށް ބުނެދީފައިވެ އެވެ. ގާނޫނީ އިމުގެ ތެރެއިން އަދި ގާނޫނުގެ ރޫހުގައި ބައެއް އޮފިސަރުންގެ މައްސަލަތަކުގައި އަމަލުކުރެވިފައި ނެތް ކަމަށް ތުހުމަތުކުރެވޭ ބައެއް ބޭފުޅުންގެ ފަރާތުން އެނގިފައިވެ އެވެ. ފިޔަަވަޅު އަޅަން ނިންމި ކަމަށް ބުނާ އޮފިސަރުންނަކީ ފުލުހުންގެ ހިދުމަތުގައި 20 އަހަރަށް ވުރެ ގިނަ އަހަރުގެ އިލްމާއި ތަޖުރިބާ ހުރި ބޭފުޅުންނެވެ. އެހެންކަމުން އެފަދަ އޮފިސަރުންތަކެއް ތަނުން ދޫކޮށްލާއިރު އެއްގޮތަށް ވުރެ ގިނަ ގޮތްގޮތަށް ވިސްނަންޖެހެ އެވެ. ގާނޫނުގައިވާ ހުރިހާ ކަމެއް ފުރިހަމަކުރިތޯ ކަށަވަރުވެސް ކުރަންޖެހެ އެވެ. އެކަމުގައި ސީޕީ ހަމީދު ދެއްވާ ޔަގީންކަމަކީ އެއްވެސް ފުލުހަކާ ދެކޮޅަށް ނުހައްގުން ދައުވާއެއް ކުރާނަމަ ނުވަތަ ގާނޫނާ ހިލާފް ފިޔަވަޅެއް އަޅާނަމަ މުއައްސަސާއިން އެކަމަށް ފާރަވެރިވާނެ ކަމުގެ ޔަގީން ކަމެވެ. އިންސާފު ހޯދައިދޭނެ ކަމުގެ ޔަގީންކަމެވެ.\nމޯލްޑިވްސް ޕޮލިސް ސާވިސް ރައީސް އިބްރާހިމް މުހައްމަދު ސޯލިހު އިމްރާން އަބްދުﷲ + މުހައްމަދު ހަމީދު\nފޮޓޯތަކާ ގުޅިގެން ޖަވާބުދޭނެ މީހަކުނުވެ ހިމޭން!\nފުލުހުންނާއި ސިފައިންގެ ބާރުތައް ހަނި ނުކުރާނެ


ރެއަލްމެޑްރިޑުން ލަލީގާ ކާމިޔާބުކޮށްފި - DhiDaily\nރެއަލްމެޑްރިޑުން ލަލީގާ ކާމިޔާބުކޮށްފި\nޖުލައި 17, 2020\nރެއަލްމެޑްރިޑުން މިސީޒަންގެ ސްޕެނިޝް ލަލީގާ ކާމިޔާބުކޮށްފިއެވެ.\nރޭ ވިލަރެއާލްއާއި ދެކޮޅަށް ކުޅުނު މެޗުން މޮޅުވެ، ރެއަލްމެޑްރިޑުން ލީގު ކާމިޔާބުކޮށްފައިވަނީ ބާކީ އެއްމެޗު އޮއްވައެވެ.\nރޭގެ މެޗުގެ ރެއަލްމެޑްރިޑުން ކާމިޔާބުކޮށްފައިވަނީ 2-1 ގެ ނަތީޖާއަކުންނެވެ. ރެއަލްމެޑްރިޑްގެ ދެލަނޑުވެސް ކާމިޔާބުކޮށްދީފައިވަނީ ކަރިމް ބެންޒެމާއެވެ. އެއާއެކު ބެންޒެމާ މިސީޒަންގައި ކާމިޔާބުކުރި ލީގު ލަނޑުގެ އަދަދު ވަނީ 21 އަށް އަރާފައެވެ.\nވިލަރެއާލްގެ ހަމައެކަނި ލަނޑު ކާމިޔާބުކޮށްދިނީ ވިންސެންޓް އިބޯރާއެވެ.\nކޮވިޑް-19 އަށް ފަހު ލީގު ފެށިފަހުން ކުޅުނު ހުރިހާ މެޗަކުން ރެއަލްމެޑްރިޑުވަނީ މޮޅުވެފައެވެ. އެގޮތުން އެންމެ ފަހުން ކުޅުނު10 މެޗުންވެސް އެކްލަބުވަނީ މޮޅުވެފައެވެ.\nރޭގެ މޮޅާއެކު ރެއަލްމެޑްރިޑުން މިސީޒަންގެ ލަލީގާ ކާމިޔާބުކޮށްފައިވާއިރު، މިއީ ރެއަލްމެޑްރިޑުން ކާމިޔާބުކުރި 34 ވަނަ ލަލީގާއެވެ. އަދި ކޯޗެއްގެ ގޮތުން ރެއަލްމެޑްރިޑާއެކު ޒިދާން ކާމިޔާބުކުރި ދެވަނަ ލަލީގާއެވެ.\nމެޗަށްފަހު ވާހަކަ ދައްކަމުން ކޯޗު ޒިދާން ބުނީ، މިއީ ޕްރިފެޝަނަލް ޙަޔާތުގައި އޭނާއަށް އުފާވެރި ދުވަސްތަކުގެ ގޮތުގައި ގުނާލެވޭ ދުވަސްތަކުގެތެރެއިން ދުވަހެއްކަމަށާއި، ތިން މަހުގެ ބްރޭކަކަށްފަހު އަލުން ކުޅެން ނުކުމެ ލިބުނު މިއީ ބޮޑު ކާމިޔާބީއެއްކަމަށެވެ. އަދި މިއީ ވަރަށް މުހިންމު ކާމިޔާބީއެއްކަމަށާއި، ސްޕެނިޝް ލަލީގާ ކާމިޔާބުކުރުމަކީ މަސައްކަތްބުރަ އުދަނގޫ ކަމެއްކަމަށްވެސް ޒިދާން ބުންޏެވެ.\nކެޕްޓަން ސާޖިއޯ ރާމޯސް ބުނީ، މިއީ ވަރަށް އާދަޔާ ޚިލާދު ސީޒަންއެއްކަމަށާއި، ކޮވިޑަށްފަހު ލީގު ފެށުނީއްސުރެ ކްލަބުގެ މިސްރާބުހުރީ އެއްކަމަކަށްކަމަށެވެ. އެގޮތުން ބާކީ ހުރި ހުރިހާ މެޗަކުން މޮޅަކުން މޮޅުވާން ބޭނުންވިކަމަށާއި، މި ކާމިޔާބީއަކީ ހުރިހާ އެންމެންކުރި ބުރަ މަސައްކަތުގެ ނަތީޖާކަމަށްވެސް ރާމޯސް ބުންޏެވެ.\nމިއީ ރާމޯސްގެ ފަސް ވަނަ ލީގު ތައްޓެވެ.


vnews - Qaanoonu asaasee ah hushahelhunu islaahah Turkey rayyithun 'aanekey' bunefi\nގާނޫނުއަސާސީއަށް ހުށަހެޅުނު އިސްލާހްތަކަށް ތުރުކީގެ ރައްޔިތުން "އާނއެކޭ" ބުނެފި\nގާނޫނުއަސާސީއަށް ހެށަހެޅުނު އިސްލާހްތަކާ އެއްކޮޅަށް ވޯޓް ކާމިޔާބުވުމުން ސަރުކާރަށް ތާއީދުކުރާ އާންމުން މަގުތަކަށް ނުކުމެ އުފާފާޅުކުރަނީ - ފޮޓޯ: އޭ.އެފް.ޕީ\nސަރުކާރުގެ އޮނިގަނޑުން ބޮޑުވަޒީރުގެ މަގާމު އުވާލައި، ތުރުކީގެ ރައީސަށް ވެރިކަމުގެ ބާރުތައް ލިބިދޭގޮތަށް ގާނޫނުއަސާސީއަށް ގެނެވުނު އިސްލާހަށް ތުރުކީގެ ރައްޔިތުން "އާނއެކޭ" ބުނެފިއެވެ.\nގާނޫނުއަސާސީއަށް ގެނައި އިސްލާހްތަކާމެދު މިއަދު ނެގުނު ރައްޔިތުންގެ ފެންނަ ނުފެންނަ ވޯޓްގައި، އިސްލާހްތަކަށް ފެންނަ ކަމަށް ވޯޓްލީ މީހުންގެ %51.3 މީހުން ތާއީދު ކޮށްފައިވާ ކަމަށް މިހާތަނަށް ހާމަކުރެވުނު ވަގުތީ ނަތީޖާތަކުން ދައްކާފައި ވެއެވެ.\nއެހެން ނަމަވެސް، މިހާރު ހާމަވެފައިވާ ނަތީޖާއަކީ، ގާނޫނުއަސާސީއަށް ގެނައި އިސްލާހްތަކާ ދެކޮޅަށް ނުވަތަ ނުފެންނަ ކަމަށް ކެމްޕެއިން ކުރި މީހުންގެ ނަތީޖާއާ ވަރަށް ގާތް ނަތީޖާއެއްކަން ފާހަގަ ކޮށްފައި ވެއެވެ.\nގާނޫނުއަސާސީއަށް ގެނައި އިސްލާހަށް %51.3 މީހުން "އާނއެކޭ" ބުނެފައިވާއިރު، %48.7 މީހުންވަނީ "ނޫނެކޭ" ބުނެފައެވެ. ތުރުކީގެ އިލެކްޝަންސް ކޮމިޝަނާ ހަވާލާދީ ތުރުކީގެ ރަސްމީ ނޫސް އޭޖެންސީ އަނަޑޮލުއިންވަނީ މި ނަތީޖާތައް އާންމު ކޮށްފައެވެ.\nތުރުކީގެ މިހާރުގެ ބޮޑުވަޒީރު ބިންއަލީ ޔިލްޑިރިމްވަނީ މިއަދުގެ ވޯޓް ސަރުކާރަށް ކާމިޔާބުވެއްޖެކަން އިޢްލާން ކުރައްވާފައެވެ. ޔިލްޑިރިމް ވިދާޅުވެފައިވަނީ ތުރުކީގެ ދީމިގްރާތީ ހަޔާތުގައި އާ ސަފުހާއެއް ހުޅުވިއްޖެ ކަމަށެވެ.\n"މިހާރު ލިބުނު ނަތީޖާއަށް ބަލާއިރު ރިޔާސީ ނިޒާމަށް ރައްޔިތުން އާނއެކޭ ބުނެފި. މިއީ ރައްޔިތުންގެ ނިންމުން. އަޅުގަނޑުމެންގެ ޑިމޮކްރަސީގެ ތާރީޚްގައި މި ހުޅުވުނީ މުޅީން އާ ސަފްހާއެއް" އަންކާރާގައި ހުންނަ ވެރިކަންކުރާ ޖަސްޓިސް އެންޑް ޑިވެލޮޕްމަންޓް ޕާޓީގެ މައި މަރުކަޒު ކުރިމައްޗަށް އެއްވެފައިވާ ސަޕޯޓަރުންނާ މުޚާތަބު ކުރައްވާ ވާހަކަފުޅު ދައްކަވަމުން ތުރުކީގެ ބޮޑުވަޒީރު ވިދާޅުވިއެވެ.\nމިއަދުގެ ވޯޓުން ކޮންމެ ނަތީޖާއެއް ނުކުތްނަމަވެސް، ވޯޓްގައި ގޯސްތަކެއް ހިންގާފައިވާ ކަމަށް ބުނެ އެންމެބޮޑު އިދިކޮޅު ދެ ޕާޓީންވަނީ އެމައްސަލައާއިގެން ކުރިއަށްދާނޭ ކަމަށް ބުނެފައެވެ. ވޯޓްގެ ތެރޭގައި ގޯސްތަކެއް ހަދާފައިވާ ކަމަށް އިދިކޮޅު ޕާޓީތަކުން ބުނެއެވެ.\nތުރުކީގެ ގާނޫނުއަސާސީއަށް ސަރުކާރުން ގެނައި އިސްލާހްތައް ފާސްވުމާއެކު، ސަރުކާރުގެ މުޅި އޮނިގަނޑު ބަދަލުކޮށް ވެރިކަމުގެ ހުރިހާ ބާރުތައް ރައީސަށް ނަގުލް ކުރެވޭނެއެވެ. މިބަދަލުތަކަކީ ތުރުކީ ހުދުމުޚުތާރު ވެރިކަމަކަށް އެނބުރިގެން ދިއުންކަމަށް ޔޫރަޕުން ގެންދިޔައީ ބުނަމުންނެވެ.


BREAKING NEWS: Maadhamaa Ohna Jalsaa Ah Kuhli Nurahkaluge Garaaru Agenda Kohfi - Vaguthu\nމާދަމާގެ ޖަލްސާއަށް ކުއްލި ނުރައްކަލުގެ ޤަރާރު އެޖެންޑާ ކޮށްފި\nމާދަމާ އޮންނަ ރައްޔިތުން މަޖިލީހުގެ ޖަލްސާއަށް ރައީސުލްޖުމްހޫރިއްޔާ ނެރުއްވާފައިވާ ކުއްލި ނުރައްކަލުގެ ޤަރާރު އެޖެންޑާ ކޮށްފިއެވެ.\nމާދަމާ ބާއްވަން ހަމަޖެހިފައިވާ މަޖިލީހުގެ ހާއްސަ ޖަލްސާ ފަށަން ކުރިން ހަމަޖެހިފައި އޮތީ ހެނދުނު 09:00 ގައި ކަމަށް ވީނަމަވެސް ދެންމެ މަޖިލީހުގެ އިދާރާ އިން އާންމު ކުރެއްވެވި ޖަލްސާގެ އެޖެންޑާގައި ވާގޮތުން ޖަލްސާ ފަށާނީ 11:00 ގައެވެ.\nޖަލްސާ އަށް އެޖެންޑާ ކޮށްފައި ވަނީ ކުއްލި ނުރައްކަލުގެ ޙާލަތު އިޢުލާންކުރެއްވުމަށް ރައީސުލްޖުމްހޫރިއްޔާ ނެރުއްވާފައިވާ ޤަރާރު ޤާނޫނުއަސާސީގެ 257 ވަނަ މާއްދާގެ (ހ) ގައިވާ ގޮތުގެމަތިން ރައްޔިތުންގެ މަޖިލީހަށް ހުށަހެޅުމާއި، އެ ޤަރާރާ ގުޅިގެން 18 ފެބުރުވަރީ 2018 ގައި ރައީސުލްޖުމްހޫރިއްޔާ ފޮނުއްވާފައިވާ މައްސަލަ ރައްޔިތުންގެ މަޖިލީހަށް ހުށަހެޅުމެވެ.\nއޭގެ އިތުރުން ވޯޓަށް އަހަން ޖެހޭ ކަމެއް އޮތް ނަމަ ވޯޓަށް އެހުން ވެސް މާދަމާގެ ޖަލްސާ އަށް އެޖެންޑާ ކޮށްފައި ވެއެވެ. ނަމަވެސް އިތުރު އެއްވެސް ކަމެއް މާދަމާގެ ޖަލްސާއަށް އެޖެންޑާ ކޮށްފައެއް ނުވެއެވެ.\nފެބްރުއަރީ މަހުގެ 05 ވަނަ ދުވަހު ރައީސް ނެރުއްވި ކުއްލި ނުރައްކަލުގެ ހާލަތުގެ މުއްދަތު އަންގާރަދުވަހު ހަމަވާނެ އެވެ. އެހެންކަމުން އޭގެ ކުރިން ރައްޔިތުންގެ މަޖިލިހުން އެ ގަރާރާއި މެދު ވަކި ގޮތެއް ނިންމުމަކީ ގާނޫނުއަސާސީން ލާޒިމް ކަމެކެވެ. ޤަރާރު އުވާލުމުގެ ބާރު ނުވަތަ ޤަރާރަށް އަމަލު ކުރުން ކުރިއަށް ގެންދިއުމަށް ފާސްކުރުމުގެ ބާރު ރައްޔިތުންގެ މަޖިލީހަށް ލިބިގެންވެއެވެ.\nމަޖިލީހުގެ މި އަހަރުގެ ފުރަތަމަ ޖަލްސާ މި މަހުގެ5ގައި ދަރުބާރުގޭގައި ބާއްވަން މީގެ ކުރިން އޮތީ ނިންމާފަ އެވެ. އެޖަލްސާ ފަހުން ކެންސަލް ކުރީ ސަލާމަތީ ސަބަބުތަކަށްޓަކައެވެ. އެ ދުވަހުގެ ޖަލްސާގައި އެޖެންޑާކޮށްފައި އޮތީ ރައީސުލްޖުމްހޫރިއްޔާގެ ރިޔާސީ ބަޔާން އިއްވުމެވެ.\nނުހައްގު މުއްސަނދިކަން ކުށަކަށް ހަދާ ބިލް މަޖިލީހަށް ބަލައިގެންފި\nފެބުރުއަރީ 18, 2018 23:11\nމެމްބަރުންގެ ގޮނޑި ނުގެއްލޭ ބަޔަށް އަމަލުކުރުން މަޑުޖައްސާލުމަށް ސުޕްރީމް ކޯޓުން އަމުރުކޮށްފި ނަމަ އެކަމަކީ އެއީ މަމެން އުފާ ކުރާ ކަމެކޭ. މިރާއްޖެ ރޮޓެން ކަންޓްރީ އަކަށް ހަދަން ވެގެން ގައުމަށް ގައްދާރުވެފައިވާ ދެ ހުކުމޭ މެން ނެރުނު ދަ ނަހަލާލު އަމުރު މިހާރު އެވަނީ އެއް ކޮށް ގާތް ގަނޑަކަށް ބާތިލް ވެފައި ނޫންތޭ. މީއޭ މިގައުމު ލިޓިލް ސިންގަޕޯރ އަށް ބަދަލު ކުރުމަށް ޓަކައި ފުރަތަމަ އަޅަން ޖެހޭ ފިޔަވަޅު ތަކަކީ. އައި ޔޫޒްޑް ޓު ތިންކް ދެޓް އައި ކެނޮޓް އެކްސެޕްޓް ފެބް ވަން ވާރޑިކްޓް ބަޓް ނައު އައި ނޯ ދަ މީނިންގް އޮފް ސްޕްރީމް ކޯޓް. އައި ބިލީވް އައި ކޭން ފްލައި އައި ބިލީވް އައި ކޭން ޓަޗް ދަ ސްކައި އައި ތިންގް އެބައުޓް އިޓް އެވްރީ ނައިޓް އައި ބިލީވް އައި ކޭން ފްލައި އައި ބިލީވް އައި ކޭން ފްލައި އައި ބިލީވް އައި ކޭން ފްލައި.\nރާއްޖޭގެ ސްޕްރީމް ކޯޓުގެ މައްޗަށް ގައްދާރު ދެހުކުމޭ މެން ވެރިވެގެން ކޮށްފައިވާ ދަ ނަހަލާލު އަމުރު އެއް ކޮށް ބާތިލްވާ މިންގަޑަށް އެއަމުރު އޮބްޒޮލީޓް ކޮށް ލުމުން ދެން ތަމެން ރަންރީނދުލޭ މެން ދެން ކޮން ސްޕްރީމް ކޯޓު ހުކުމެއްތޭ ތަންފީޒް ކުރަން ގޮވާލަނީ. ފެބް އެކެއްގެ އަމުރު މިހާރު ނޯންނާނެއޭ އެކައްޗެއް ވެސް އޭގައިވާ ހުރިހާ ބައިތައް އުވިގެން ދިޔައީއޭ އަދި މީގެ ސަބަބުން ސްޕްރީމް ކޯޓް ވެސް ކްލީން ވެގެން ދަނީއޭ. މީއޭ މަމެން އެކިޔާ ހާކިމާ ގެ ބަސް ގަބޫލުކުރަން ޖެހޭ ސިޗުއޭޝަންސް ތަކަކީ. ލައިފް އިޒް ހެޕީ އޮން ދިސް. ނައު އައި ނޯ ދަ މީނިންގް އޮފް ޓްރޫ ސްޕްރީމް ކޯޓް. އައި ބިލީވް އައި ކޭން ފްލައި އައި ބިލީވް އައި ކޭން ޓަޗް ދަ ސްކައި.\nފެބުރުއަރީ 18, 2018 23:36\nކޮބާ މިހާރު ތަމެންނަށް ހުންނާނީ ރަނގަޅަށް އެއްޗެއް ވިސްނިފައޭ މަމެން ބުނަން ނެތީމު ދޯ ރަންރީނދޫ ޓްވިޓަރޭ. އައި ޔޫޒްޑް ޓު ތިންކް އޮފް ދިސް މޯމެންޓް ފޯރ ސޯ ލޯންގް. ބަޓް ނައު އައި ނޯ ދަ މީނިންގް އޮފް ޓްރޫ ސްޕްރީމް ކޮޓއ. އައި ބިލީވް އައި ކޭން ފްލައި އައި ބިލީވް އައި ކޭން ޓަޗް ދަ ސްކައި.\nފެބުރުއަރީ 19, 2018 06:52\nމެމްބަރުންގެ ގޮނޑި ނުގެއްލޭ ބަޔަށް އަމަލުކުރުން މަޑުޖައްސާލުމަށް ސުޕްރީމް ކޯޓުން އަމުރުކޮށްފި ނަމަ މިހާރު ރަންރީނދޫ ޓްވިޓަރޭ މެންނަށް އިނގެންވާނެ އެއް ނޫންތޭ ތަމެން ތިޔާއީ ރިއަލީ ދަ ނޮން ހާކިމާ ކަން މަމެން މީ ރިއަލީ ދަ ހާކިމާ ކަން. ޔޫނޯ ދަ ހާކިމާ ދޯ. ދަ ހާކިމާ ގެ އަމުރު ތަކަށް ތަމެން ބޯލަނބާ ކިޔަމަންވާ ހުށި ކަމޭ އެއީ ތަމެންގެ މައްޗަށް ވާޖިބު ކަމެކޭ. އެވްރީ ރޫލް ޔޫ ބްރޭކް އެވްރީ ލޯ ޔޫ ބްރޭކް އެވްރީ ވެލިއު ޔޫ ބްރޭކް އެވްރީ ބޮންޑް ޔޫ ބްރޭކް އެވްރީ ސްޓެޕް ޔޫ ޓޭކް ވީ ވިލް ބީ ވޮޗިންގް ޔޫ ވޮޗިންގް ޔޫ އޯއް ކާންޓް ޔޫ ސީ އިޓް. ތަމެންނަށް އިނގެންވާނެ އެއް ނޫންތޭ ފެބް އެކެއްގައި ގައްދާރު ދެ ހުކުމޭ މެން ނެރުނު ދަ ނަހަލާލު އަމުރު އެއީ ބާތިލް އެއްޗެއް ކަން މިހާރު އޯއް ބޭބީ ބޭބީ ބޭބީ ޕްލީޒް ލިސްން ޓު އަސް ޑާންސް ޑާންސް ޑާްންސް ޑާންސް ޑާންސް އޯއް ކާންޓް ޔޫ ސީ އިޓް..\nފެބުރުއަރީ 19, 2018 06:59\nކޮބާ ރަންރީނދޫ ޓްވިޓަރޭ ހުންނާނެ މިހާރު ރަނގަޅަށް 50 މެމްބަރުންގެ ވޯޓް ހޯދިފައި ދޯ. ހުންނާނެ ރާކަނި މަސްކެވިފައި މިހާރު. އެއޮތީ 12 މެމްބަރުންނަށް ދިން ދައުވަތު ޖަހައިގަނެގެން އެމެން ރޭރު ކޮށްލާފައި ދޯ. ދެން މަހަށް ދާން ޖެހޭނީ ދޯ. މަމެން މީ ހާކިމާއިން އިނގޭތޭ ތަމެންނަށް ތަމެން ތިޔާއީ ނޮން ހާކިމާ އިންނޭ އިނގޭތޭ. ތަމެންނަށް އިނގޭތޭ ހާކިމާ ބުނާ ގޮތަށް ތަމެން ހަދަން ޖެހޭނެ ކަން ތަމެން ހަމަ މިހާރު ހާކިމާ ބުނާ ގޮތަށް ހަދާ ބޯލަނބާ ކިޔަމަން ވާހުށި ކަމޭ. ތިޔާ އިލޮށި ފަތި ހިފައިގެން ރުޅި އައިސްފައި ސަންތިމަރިޔަނބޭ ހުންނަ ގޮތަށް ނުހުރެ އިލޮށި ފަތި ގެނޭ މަމެން އަތަށް. އާން ރަނގަޅު. އިށީނދޭ ގޮނޑީ ގައި. އިށީނީ ދޯ. ދެން ކޮއްޅަށް ތެދުވޭ. ތެދުވީ ދޯ. އަނެއްކާ އިށީނދޭ އިނގޭ. އިށީނީ ދޯ. ޔޫ ނޯ މަމެން މީ ތަމެންގެ ހާކިމާއޭ ހާއްހަހަހާހާހާ ހާހާހާހާހާ ހޮހޮހޮހޮހޮ...\nފެބުރުއަރީ 19, 2018 07:17\nމެމްބަރުންގެ ގޮނޑި ނުގެއްލޭ ބަޔަށް އަމަލުކުރުން މަޑުޖައްސާލުމަށް ސުޕްރީމް ކޯޓުން އަމުރުކޮށްފި ނަމަ ރަންރީނދޫ ޓްވިޓަރޭ މެންނަށް އިނގެންވާނެއޭ މަމެން ޕިންކީން މީ ހާކިމާ އިން ކަން ހަމައެކަނި ހާކިމާ އިން ބުނާ ގޮތަށޭ ތަމެން ހަދަން ޖެހޭނީ ކޮން އެއް ކެންޑިޑޭޓެއް ނެރެންތޭ އެއް ކެންޑިޑޭޓް ޖެހޭނީ އޮޅާލަން ދެން. ތަމެން ބަލައްޗޭ މިއަދު ވަން ގޯ އިން މަމެން އެދޭ ގޮތަށް ކުއްލި ނުރައްކަލުގެ ހާލަތު ހާކިމާ ބޭނުންވާ މުއްދަތަކަށް އެކްސްޓެންޑް ކުރެވޭނެ ކަން ތަމެންނަށް އަންގާދީ ތަމެން ގިއްގެޅެން ދެން ބަލިވީ ކަން ސާބިތު ކޮށްދޭނަމޭ. މަޖްލީހުގެ ރައީސް މަސީހު ދަންނަން ޖެހޭނެ މިއަދު މަޖްލީހުގެ ތަޅުމުގައި މަޖްލީހުގެ ގަވާއިދާއި ޚިލާފަށް އަޑު ގަދަ ކުރާ މެމްބަރުން ޖެހޭނެ ނަަން އިއްވާ ނަގާ ބޭރުކުރަން އަދި ދުނިޔެ އަށް ވެސް އަލިފުދާލަށް ވެސް ދައްކާލާނަން އެމެން ފިލާވަޅު ނަގަން ޖެހޭނީ މަމެން ޕިންކީން ގާތުން ކަން އެމެން ބުނާ ގޮތަށް މަމެން ހަދަން ނުޖެހޭނެ ކަން ބިކޮޒް މަމެން މީ ރައްޔިތުންގެ %85 ވޯޓުން ހޮވުނު ހާކިމާއިން ދޯ.\nފެބުރުއަރީ 19, 2018 07:21\nމިހާރު އޮންނާނީ ރާކަނިމަސް ކެވިފަ.\nފެބުރުއަރީ 19, 2018 07:37\nއެމެން ދަ ނަހަލާލު ޕެޓިޝަން ގައި ސޮއި ކުރި މެމްބަރުންނަށް އޮންނާނެ މިހާރު ރަނގަޅަށް ރާކަނި މަސްކެވިފައޭ މަމެން ބުނަން ނެތީމު ދޯ. ތަމެންނަށް އިނގެންވާނެ އެއް ނޫންތޭ މިހާރު ތިޔާ ޒާތަށް ކަޓް އާއި ކަމިޝަން ސްޕްރީމް ކޯޓަށް ދީގެން އަލިފުދާލު މެދުވެރިކޮށް ތަމެންގެ ބޮޑޭ އަށް ރިޔާސީ ކެންޑިޑޭޓް ކަން މަމެން އަތުން ނުލިބޭނެ ކަން. މިއަދު ކޮބާ އަލިފުދާލު އަދި އިންޑިއާ އަދި އެމެރިކާ އަދި އިނގިރޭސިން އަދި އީޔޫ. ބަލަ މިހާރު ވެސް ހަމަ މިއަމުރު ނެރުނީ އެއީ ހަމަ ރާއްޖޭގެ ސްޕްރީމް ކޯޓުންނޭ. އެހެންވީއިރު އަލިފުދާލުން ގޮވަންވީ އެއް ނޫންތޭ ސްޕްރީމް ކޯޓުގެ އަމުރު ތަކަށް ތަބާވެ އެ އަމުރު ތައް ތަންފީޒު ކުރަން. ނުކެރޭނެ ދޯ ގޮވަން. އަލިފުދާލަކީ އެއީ ގައުމު ތަކުގެ ދާޚިލީ ކަންކަމަށް ބޭނިގެން ގައުމު ތަކުގެ ވެރިކަން ބަދަލު ކުރަން އޮންނަ ތަނެއް ނޫން އެކަން ކުރަން އަލިފުދާލުން ހަދައިގެން އަލިފުދާލު އަތަށް ގޮވީ ޔަމަން އިރާގު ލީބިޔާ ދޯ. ނޯތް ކޮރެއާ އާއި އދ. އަށް ނުކުޅެވުނީ ޗައިނާ އޮތީމާ ދޯ. ނޯތް ކޮރެއާ އުޅެނީ އުފަލުގައި.\nފެބުރުއަރީ 19, 2018 07:42\nގޮނޑި ނުގެއްލޭކަން މިރޭގެ އަމުރުން ވެސް ވަރަށް ސާފު ކަމަށް އެމްޑީޕީ އާއި ޖޭޕީން ބުނި ނަމަވެސް މަމެންނަށް ވަރަށް ސާފު ގޮނޑި ގެއްލިއްޖެ ކަން. ދެން ތަމެން ނުދާތި މަޖްލީހުގެ އިދާރާ އަށް ވަންނާނެ ކަމަށް ހީކޮށް މިއަދު އެއިން ކެއްކޭނެ އެއްވެސް ޑޮންޑޮނެއް ނުހުންނާނެ. މިއަދު ވެސް މިއޮތީ ކުއްލި ނުރައްކަލުގެ ހާލަތު ކަން ތަމެން ދަންނަން ޖެހޭނެއެވެ. ގާނޫނު ވެސް ހިނގާނެ ތަމެންގެ މައްޗަށް ކޮން އިމްތިޔާޒެއް ތޭ ރައްޔިތުން ތަމެން ހޮވާފައި ތިބީ ތަމެންނަށް ރައްޔިތުންނަށް ނުލިބޭ އިމްތިޔާޒު ތަކެއް ދޭ ގޮތަށް ނޫނޭ. ތަމެން އިމްތިޔާޒު އޮޅާލާ އޮޅާލާ އޮޅާލާ ނޮން މެމްބަރުންނަށް އޮންނާނީ ކޮން އިމްތިޔާޒެއްތޭ. ނޯންނާނެ އެކައްޗެއް ވެސް. ދެން ތަމެން ދަގަ ރަންރީނދޫ ޓްވިޓަރޭ އާއި އެކު ހުޅުދޫ ދިގު ފަރަށް ބޮލި ހިލަން. ދަަގަ ބޮލިހިލަން. ބޮލިހިލާދޯ. އާއް ލަޑާ ބޮލި ކުނި ވަސް ދޯ.


Dhekunu Africa Anehakah Ehfaharun Ehmaabandu 10 Kudhin Libijje - Vaguthu\n8 ގަޑިއިރު ކުރިން ( ޖޫން 9, 2021 )\nދެކުނު އެފްރިކާގެ އަންހެނަކަށް އެއްފަހަރުން އެއްމާބަނޑު ދިހަ ކުދިން ލިބިއްޖެއެވެ.\nއެހެންކަމުން މިއީ އެއްފަހަރާ މިހައި ގިނަ އެއްމާބަނޑު ކުދިން ލިބުނު ފުރަތަމަ މީހާއަށް ވެގެން ދާނެއެވެ.\nމީގެ ކުރިން އެންމެ ގިނަ އެއްމާބަނޑު ކުދިން ލިބިފައި ވަނީ ގްރީސްގެ އަންހެނަކަށެވެ. އެއީ މިދިޔަ މަހުއެވެ.\nދެކުނު އެފްރިކާގެ އަންހެނެއް ކަމަށްވާ ގޮސިއާމީ ތަމަރާއަށް އެއްމާބަނޑު ދިހަ ކުދިން ލިބުނު ޚަބަރު ވެރިފައި ކުރުމުގެ މަސައްކަތް ކުރަމުން އަންނަ ގިނިސް ވޯލްޑް ރެކޯޑުން ވަނީ ބުނެފައެވެ. ގިނިސްވޯލްޑް ރެކޯޑުން މިހާރު ވަނީ ގޮސިއާމީއަށް މަރުހަބާ ކިޔާފައެވެ.\nގޮސިއާމީ އަށް ދިހަ ކުދިން ލިބިފައި ވަނީ ބަލިވެ އިނުމަށް އެއްވެސް ބޭހެއް ވެސް ބޭނުން ނުކޮށެވެ.\nޑޮކްޓަރުން ފުރަތަމަ ބުނީ ގޮސިއާމީ ބަލިވެ އިނީ އެއްމާބަނޑު ހަކުދިންނަށް ކަމަށެވެ. ނަމަވެސް ފަހުން ބުނެފައި ވަނީ އޭނާ ބަލިވެ އިނީ އަށް ކުދިންނަށް ކަމަށެވެ. އެންމެފަހުން ވިހޭއިރު އޭނާ އަށް ދިހަ ކުދިން ވަނީ ލިބިފައެވެ.\nމީޑިއާ އާއި ވާހަކަދައްކަމުން ގޮސިއާމީ ބުނީ މިއީ ލިބުނު ވަރަށް ބޮޑު ހައިރާންކަމެއް ކަމަށާއި ބަޔާން ކުރަން ދަތި އުފާވެރިކަމެއް މުޅި އާއިލާއަށް ލިބިފައިވާ ކަމަށެވެ. "އަހަރެމެން އެއްވެސް ވަރަކަށް އުއްމީދެއް ނުކުރަން މިފަދަ ކަމެއް ދިމާވެދާނެ ކަމަކަށް. ވަރަށް އުފާވެއްޖެ މިލިބުނު ނިއުމަތުގެ ސަބަބުން." ގޮސިއާމީ ބުންޏެވެ.\nގޮސިއާމީ އާއި އޭނާގެ ހުރިހާ ދަރިންގެ ހާލު ވެސް ރަނގަޅެވެ.\nގޮސިއާމީގެ ފިރިމީހާ މިވަގުތު ހުރީ ވަޒީފާ ގެއްލިފައެވެ. އެހެންކަމުން އެއާއިލާގެ އެންމެ ބޮޑު ފިކުރަކީ އާއިލާއަށް ހަރަދު ކުރާނެ ފައިސާ ހޯދާނެ ގޮތުގެ ފިކުރެވެ.\nޖޫން 9, 2021 15:45\nﷲ ހެއްދެވި އަޅުން، ﷲގެ ރަޙުމަތްފުޅުން ތިޔަ ތުއްތުކުދިންނަށްވެސް ރިޒުގު ދެއްވާނެ މަގުތައް ފަހިވެގެންދާނެ، ތިޔަ މަންމައަށް މުސްލިމަކަށްވެހުރެ ﷲގެ ހަޟުރަތަށް ދުޢާކުރުމުގެ ހެޔޮތައުފީޤް ދެއްވާށި، މިމަޢުލޫމާތުން ގޮސިޔާމީއަކީ މުސްލިމެއްކަން ޢައިރު މުސްލިމެއްކަމެއް އޮޅުމެއް ނުފިލާ،\nޖޫން 9, 2021 18:36\nކޮންމެ ފުރާނައެއްވެސް ދުނިޔެއަށް ފޮނުއްވަނީ އޭގެ ރިޒްޤާއި އެކު. ﷲ ސުބްޙާނަހޫ ވަތަޢާލާގެ ކުޅަދުންވަންތަކަން ދެކިބަލަ. ޑޮކްޓަރުން ނަށްވެސް ޢަދަދު ނޭންގުނު މިއޮތްހާ ވަޞީލަތްތައް ހުރި ޒަމާނުގައިވެސް. އެހެން ވީމާ ބުނަނީ ފުރިހަމަ ފަރާތަކީ ﷲ ސުބްޙާނަހޫ ވަތަޢާލާ އޭ.\nއިންސާނުން ކިތައްމެ މޮޅަށް ކަމެއް ކުރިއަސް އެކަމުގައި އުނިކަން ހުންނާނެއޭ. އެކަލާނގެ ދެއްވާ ނިޢުމަތް ތަކަށް ޝުކުރުވެރިވާ ބަޔަކު ކަމުގައި އަޅަމެން ލައްވާށި. އާމީން


މޯލްޑިވިއަންގެ ޝެޑިއުލް ދަތުރުތައް އަންނަމަހު ކޮޗިންއަށް ފަށަނީ މޯލްޑިވިއަންގެ ޝެޑިއުލް ދަތުރުތައް އަންނަމަހު ކޮޗިންއަށް ފަށަނީ\nމޯލްޑިވިއަންގެ ޝެޑިއުލް ދަތުރުތައް އަންނަމަހު ކޮޗިންއަށް ފަށަނީ\nޤައުމީ އެއަރލައިން މޯލްޑިވިއަންގެ މަތިންދާބޯޓެއް\nއަންނަ މަހުން ފެށިގެން އިންޑިއާގެ ކޮޗިންއަށް މޯލްޑިވިއަންގެ ދަތުރުތަށް ފެށުމަށް ނިންމައިފިއެވެ.\nމޯލްޑިވިއަންއިން މައުލޫމާތުދޭގޮތުގައި މިދަތުރުތައް ކުރާނީ ހަފްތާއަކު ތިން ދުވަހުއެވެ. މޯލްޑިވިއަންގެ ޝެޑިއުލް ދަތުރުތައް ކޯޗިން އަށް އަލުން ފަށާއިރު، ފްލައިޓުތައް ބާއްވަނީ ކޮންމެ ހަފްތާއެއްގެ ހޯމަ، ބުރާސްފަތި އަދި ހޮނިހިރު ދުވަހުއެވެ.\nމިދަތުރުތައް ފެށުމަށް ހަމަޖެހިފައިވަނީ އަންނަ މަހުގެ އެކަކުން ފެށިގެންނެވެ. މޯލްޑިވިއަންއިން މައުލޫމާތު ދިން ގޮތުގައި ފްލައިޓުތައް ފަށާއިރު، ރިޓާން ޓިކެޓުގެ އަގުތައް އުޅޭނީ ކޮޅަކަށް 2313ރ. އިން ފެށިގެން ކަމަށެވެ. އެކުންފުނިން ވަނީ މިހާރުން ފެށިގެން ޓިކެޓު ބުކް ކުރުމަށް ހުޅުވާލާފައެވެ.\nކޯވިޑް-19 އާއި އެކު މޯލްޑިވިއަންގެ ބައިނަލްއަޤްވާމީ ޝެޑިއުލް ދަތުރުތައް ހުއްޓުމަކަށް އައެވެ. އެހެން ނަމަވެސް، ބޯޑަރު ހުޅުވުމާއެކު ހާއްސަ ދަތުރުތަކެއް މޯލްޑިވިއަން އިން ބައެއް ސަރަހައްދީ ޤައުމުތަކަށް ދަނީ ކުރަމުންނެވެ. އެގޮތުން މީގެ ކުރީން ވެސް އިންޑިއާގެ ކޮޗިންއަށް ޙާއްސަ ފްލައިޓުތަކެއް އެކުންފުނިން ބޭއްވިއެވެ.


Russia ge jeteh vanee America ge boatakaa 10 foot ah kairivefai | Mihaaru\nރަޝިޔާގެ ހަނގުރާމަ މަތީ ޖެޓުން ވަނީ އެމެރިކާގެ ޖާސޫސީ ބޯޓަކާ 10 ފޫޓަށް ކައިރިވެފައި. --ފޮޓޯ:ރޮއިޓާސް\nރަޝިޔާގެ ޖެޓެއް ވަނީ އެމެރިކާގެ ބޯޓަކާ 10 ފޫޓަށް ކައިރިވެފައި\n08 ސެޕްޓެމްބަރ 2016 - 12:54 1 comment\nއެމެރިކާގެ އޮފިޝަލުން ބުނީ ރަޝިޔާގެ އެސްޔޫ-27 ޖެޓުން ބުދަ ދުވަހު ކޮށްފައި ވަނީ ވަރަށް ނުރައްކާ އަދި ޕްރޮފެޝަނަލް މިންގަނޑުން މުޅިން ބޭރު އަމަލެއް ކަމަށެވެ. ރަޝިޔާގެ ދިފާއީ ވުޒާރާ އިން ބުނީ އެމެރިކާގެ ބޯޓު ވަނީ ރަޝިޔާގެ ސަރަހައްދުގެ ތެރެއަށް ވަދެ ދަތުރުކޮށްފައި ކަމަށާއި އެސްޔޫ-27 އިން އަމަލުކޮށްފައި ވަނީ ބައިނަލްއަގުވާމީ ގާނޫނާ އެއްގޮތަށް ކަމަށެވެ. ރަޝިޔާ އިން މި ދުވަސްވަރު ދަނީ ކަޅު ކަނޑުގައި އަސްކަރީ ތަމްރީނުތަކެއް ހަދަމުންނެވެ.\nއެމެރިކާ އިން ބުނީ ކަޅު ކަނޑު މަތިން ޕީ-8 ގެ ބޯޓު ދަތުރުކުރީ ކޮންމެ ދުވަހެއްގެ ވެސް އާދައިގެ މަތިން އޮންނަ ޗެކް ކުރުމުގެ އުދުހުމެއްގައި ކަަމަށް.\nޕެންޓަގަންގެ ތަރުޖަމާން ކެޕްޓަން ޖެފް ޑޭވިސް ވިދާޅުވީ ރަޝިޔާގެ ހަނގުރާމަ މަތީ ބޯޓުން ނުރައްކާތެރި ހާދިސާ ހިންގާފައި ވަނީ އެމެރިކާގެ ކަނޑުގެ ސިފައިންގެ ޕީ-8އޭ މަތިންދާ ބޯޓުން ބައިނަލްއަގުވާމީ ސަރަހައްދުގެ ތެރޭގައި ދަތުރު ކުރަމުން ދަނިކޮށް ކަމަށެވެ. އަދި މިއީ ނުރައްކާތެރި އެކްސިޑެންޓެއް ކުރިމަތިވެ ދެ ގައުމުގެ މަސްރަހު އިތުރަށް ގޯސްވެދާނެ ހާދިސާއެއް ކަމަށް ވެސް އޭނާ ވިދާޅުވި އެވެ.\nޔޫކްރޭނުގެ ކްރިމިއާ ރަޝިޔާގެ ބައެއްގެ ގޮތުގައި މާޗް، 2014 ގައި ހަމަޖެއްސި ފަހުން އެމެރިކާ އާއި ރަޝިޔާގެ ގުޅުން ވަނީ ވަރަށް ބޮޑަށް ގޯސްވެފަ އެވެ. އެމެރިކާ އިން އެޕްރީލް މަހު ވެސް ވަނީ ރަޝިޔާގެ ހަނގުރާމަ މަތީ ޖެޓެއް އެ ގައުމުގެ ޖާސޫސީ ބޯޓަކަށް ކަޅު ކަނޑު މަތިން ހުރަސް އަޅާފައިވާ ކަމަށް ބުނެފަ އެވެ.


Emme fahuge hoadhunthakun dhahkanee bulhalah coronavirus jehey kamah\nޔޫރަޕްގެ ހިސާބުގައި މީހުން ޕެޓެއްގެ ގޮތުގައި ގެންގުޅޭ ފެރެޓްސް އަށްވެސް ކޮވިޑް-19 ޖެހޭ\nމިދިރާސާއިން ދައްކާގޮތުގައި ކުއްތާ، ކުކުޅު، އޫރު އަދި އަސްދޫންޏަށް ވައިރަސް ޖެހުމުގެ ފުރުސަތު ކުޑަ\nކ. މާލެ |9އޭޕްރިލް 2020 | ބުރާސްފަތި 21:41 | 15,759\nބުޅަލަށް ވައިރަސް ޖެހޭކަން ހޯދިފައިވާއިރު ބުޅަލަށް ވެކްސިން ޖަހައިގެން އަންނަނީ ޓެސްޓް ކުރަމުން - އަލްޖަޒީރާ\nދުނިޔޭގައި މިހާރު ހަލުވިކަމާއެކު ފެތުރެމުން އަންނަ ނޮވެލް ކޮރޯނާވައިރަސް ނުވަތަ ކޮވިޑް-19 ބުޅަލަށް ޖެހޭކަމަށް އެންމެ ފަހުން ހޯދި ހޯދުންތަކުން ވަނީ އެނގިފަ އެވެ. ބުދަ ދުވަހު ޝާޢިއުކޮށްފައިވާ މި ހޯދުންތަކުން އެނގޭގޮތުގައި ބުޅަލަށް ކޮވިޑް-19 ޖެހުނު ކަމުގައިވީނަމަވެސް ކުއްތާއަށް ވައިރަސް ޖެހުމުގެ ފުރުސަތު ހަންޏެވެ. އެއާއެކު ދުނިޔޭގެ ސިއްހަތު ޖަމިއްޔާ ޑަބްލިޔުއެޗްއޯއަށް މިވަނީ އިންސާނުން ނުހަނު ލޯބިން ޕެޓެއްގެ ގޮތުގައި ގެންގުޅެމުން އަންނަ ބުޅަލާ މެދު ވިސްނަންޖެހިފަ އެވެ. އިންސާނުންގެ ފުށުން ބުޅަލަށް ވައިރަސް ޖެހުމުގެ ފުރުސަތު އޮންނަގޮތަށް ބުޅަލުގެ ފުށުންވެސް އިންސާނުންނަށް ވައިރަސް ޖެހުމުގެ ފުރުސަތު މިއާއެކު އެބައޮތެވެ.\nޖާރނަލް ސައިންސްގައި ޝާއިއުކޮށްފައިވާ މި ދިރާސާގައި ބުނާގޮތުން ބުޅާ ނޫނަސް ޔޫރަޕްގެ ހިސާބުގައި މީހުން ޕެޓެއްގެ ގޮތުގައި ގެންގުޅޭ ފެރެޓްސް އަށްވެސް ކޮވިޑް-19 ޖެހެއެވެ. މިދިރާސާއިން ދައްކާގޮތުގައި ކުއްތާ، ކުކުޅު، އޫރު އަދި އަސްދޫންޏަށް ވައިރަސް ޖެހުމުގެ ފުރުސަތު ކުޑައެވެ.\nމިދިރާސާއަކީ ޖަނަވާރުންގެ ތެރެއިން ވައިރަސް ޖެހުމުގެ ފުރުސަތު ބޮޑު ޖަނަވާރު ހޯދުމަށް ކުރި ދިރާސާއެކެވެ. އެއީ ވައިރަސް އާ ދެކޮޅަށް އުފައްދާ ވެކްސިން ޖަނަވާރުންނަށް ޖަހައިގެން ރަނގަޅުކުރެވޭ ނިސްބަތްބެލުމަށް ކުރި ދިރާސާއެކެވެ. ކޮވިޑް-19 އަށް ވެކްސިނެއް ހޯދުމުގެ މަސައްކަތް ދުނިޔޭގެ ކުރިއަރާފައިވާ ގައުމުތަކަށް ކުރަމުންދާއިރު މިހާތަނަށް ބައެއް ގައުމުތަކުން ވަނީ ވެކްސިން އިންސާނުންނަށް ޖަހައިގެންވެސް ޓެސްޓް ކުރަން ފަށާފަ އެވެ.\nކޮވިޑް-19 އެންމެ ފުރަތަމަ އިންސާނުންނަށް ޖެހުނު ކަމަށް މިހާތަނަށް އާއިރު ބެލެވިފައިވަނީ ވާލުގެ ޒަރީޢާއިންނެވެ. ބައެއް ރިޕޯޓްތައް ބުޅަލާއި ކުއްތާއަށް ވައިރަސް ޖެހޭކަމަށް ބުނެފައިވީނަމަވެސް އަދި މިހާތަނަށް މިގޮތަށް އިންސާނުން ގެންގުޅޭ ޕެޓްސްގެ ފުށުން އިންސާނުންނަށް ވައިރަސް ޖެހޭކަމެއް ހޯދިފައެއްނުވެ އެވެ.\nނިއުޔޯކްގައި ހުރި ޖަނަވާރުން ގެންގުޅޭ ޒުލެއް ބަލަހައްޓަމުންދިޔަ މީހަކު ކޮވިޑް-19 އަށް ޕޮޒިޓިވްވިފަހުން އެ ޒުލުގައި އޮތް މިނިކާވަގެއް ހިކި ކެއްސުމެއް ކެއްސާ ކެއުމާއި ދުރުވުމާއެކު ޓެސްޓް ކުރުމުން ވަނީ އެ މިނިކާވަގަށް ކޮވިޑް-19 ޖެހިފައިވާކަން އެނގިފަ އެވެ.\nމިދިރާސާގައި ބޮޑަށް ބޭނުންކޮށްފައިވަނީ ޗައިނާގައި ޖެނުއަރީ އަދި ފެބްރުއަރީ މަހު ހެދިފައިހުރި ދިރާސާތަކެވެ. އެގޮތުން ބުޅަލާއި ފެރެޓަށް ވައިރަސް ޖެއްސުމަށް ދިރާސާކުރާ މީހުންވަނީ އެތަކެތީގެ ނޭފަތުން ވައިރަސް ހަށިގަނޑަށް އެތެރެކޮށް ޓެސްޓްކޮށްފައެވެ. އޭރުގެ ދިރާސާތަކުން ހޯދިފައިވަނީ ބުޅަލުގެ ފުށުން އެއް ބުޅާ އަނެއް ބުޅަލަށް ވައިރަސް ޖެހޭކަމެވެ. އެގޮތުން ޑްރޮޕްލެޓްސްތައް މެދުވެރިވެ އެއް ބުޅާ އަނެއް ބުޅަލަށް ވައިރަސް ޖެހޭއިރު ވައިރަސް ޖެހޭ ބުޅަލެއްގެ އަނގަޔާއި، ނޭފަތް އަދި ކުޑަ ގޮހޮރުގައި ވައިރަސް ހުންނަ ކަމަށް ދިރާސާތަކުން ވަނީ ހޯދިފަ އެވެ. އަދި ވައިރަސް ޖެހޭ ކުދި ބުޅަލުގެ ފުއްޕާމެއާއި ނޭފަތަށް އަދި ކަރަށް ވައިރަސްގެ ސަބަބުން ގެއްލުންވެ އިތުރު ޓިޝޫޒާތުގެ އެއްޗެއް ވަނީ އުފެދިފައެވެ.\nދުނިޔޭގެ އެކި ހިސާބުތަކުގައި އިންސާނުން އަންނަނީ ބުޅާ ޕެޓްގެ ގޮތުގައި ބޭނުންކުރަމުން\n" ބުޅަލަށް ކޮވިޑް-19 ޖެހޭޖެހުން މިއީ އިންސާނުންގެ ގައިން ވައިރަސް ނައްތާލުމަށް ނުވަތަ ވައިރަސް އިން އިންސާނުން ރައްކާތެރިކުރުމަށް މަސައްކަތްކުރުމަށް ގާތުން ބަލަންޖެހޭނެ ކަމެއް." މިދިރާސާގައި ލިޔެފައިވެ އެވެ.\nއެންޓިބޮޑީ ޓެސްޓް ތަކުން ދައްކާ ގޮތުން ކުއްތާ އަށް ވައިރަސް ޖެހުމުގެ ފުރުސަތު ކުޑައެވެ. އަދި އޫރާއި ކުކުޅު އަދި އަސްދޫންޏަށް އެއްވެސް ވަރަކަށް ވައިރަސްގެ އަސަރެއް ނުކުރެ އެވެ.\nއަލަށް އެނގިގެންމިދިޔަ ކަންތައްތަކާއެކު ކަމަބެހޭ މާހިރުން ބުނާގޮތުން މިހޯދުންތަކަކީ ހައިރާންކުރަނިވި ހޯދުންތަކެއް ނޫނެވެ. އެއީ ކުރިން ފެތުރިގެންދިޔަ ސާރސް ރޯގާގެ ތެރޭގައި ބުޅަލުގެ އާއިލާގެ ސިވެޓް ބުޅަލުގެ ފުށުން އިންސާނުންނަށް ވައިރަސްގެ އަސަރު ކޮށްފައިވާތީއެވެ. އެހެންކަމުން ކުރިން ހޯދިފައިވާ ހޯދުންތަކާއި މިހާރު މިހޯދުނު ހޯދުންތަކުގެ އަލީގައި ކޮވިޑް-19 އަށް ޕޮޒިޓިވްވެފައިވާ މީހުން ހަމައެކަނި ދުރުހެލިވާންޖެހެނީ އިންސާނުންނާއި ނޫންކަމަށާއި ގޭގައި ގެންގުޅޭ މިފަދަ ޖަނަވާރުތަކާވެސް ދުރުވާންޖެހޭކަމަށް ކަމާބެހޭ މާހިރުން ބުނެއެވެ. އޭގެ ސަބަބުން ބުޅަލަށް ވައިރަސް ޖެހުމުން ރައްކާތެރި ކޮށްދިނުމުގެ އިތުރުން އެއް ބުޅާ އަނެއް ބުޅަލަށް ވައިރަސް ޖެހި އެޖަނަވާރުތައް ނުރައްކަލަށް ހުށަހެޅުމުންވެސް ސަލާމަތްކޮށްދޭން އެބަޖެހޭ ކަމަށް މާހިރުން ބުނެއެވެ.\nމިކަންތައްތަކުގެ ސަބަބުން ޑަބްލިޔުއެޗްއޯއިން ބުނެފައިވަނީ ކަމާބެހޭ މާހިރުންނާއެކު މިހާރު ދިމާވެގެން މިއުޅޭ ސިއްހީ ކާރިސާގައި އިންސާނުން ޕެޓްސްގެ ގޮތުގައި ގެންގުޅޭ ޖަނަވާރުގެ ދައުރާގުޅޭގޮތުން އިތުރަށް ކަންތައްތައް ބަލަމުންދާ ކަމަށެވެ. ޑަބްލިޔުއެޗްއޯގެ އެޕިޑެމޮލޮޖިސްޓް މާރިއާ ވެން ނޫސްވެރިންނާ ބައްދަލުކުރައްވާ ވާހަކަދައްކަވަމުން ވިދާޅުވީ އިންސާނުންގެ ތެރޭގައި މިވައިރަސް ފެތުރުމަށް ބުޅާ މެދުވެރިއަކަށް ވާކަމަށް ގަބޫލުފުޅު ނުކުރައްވާކަމަށެވެ. ނަމަވެސް ވައިރަސް ޖެހިފައިވާ އިންސާނެއްގެ ފަރާތުން ބުޅަލަށް ވައިރަސް ޖެހޭނެކަމަށް ގަބޫލުކުރައްވާ ކަމަށް މާރިއާ ވިދާޅުވި އެވެ.\nޑަބްލިޔުއެޗްއޯގެ އެމަރޖެންސީ ކަންތައްތަކާއި ބެހޭ އިސް އެކްސްޕާޓެއް ކަމުގައިވާ މައިކް ރިޔާން ވަނީ މިވައިރަސް ފެތުރިގެންދިޔައީ ޖަނަވާރުންގެ ސަބަބުން ކަމަށް ބުނެ އެތަކެއްޗާ ގުޅުވައިގެން ޖަނަވާރުންނަށް އަނިޔާކުރުންފަދަ ކަންކަން ނުކުރުމަށް ގޮވާލައްވާފަ އެވެ. މައިކް ވިދާޅުވީ ޖަނަވާރުންނަށްވެސް ލޯތްބާއި އިހުތިރާމާއެކު އަޅާލަންޖެހޭ ކަމަށާއި އެމީހުންނަކީވެސް އިންސާނުންނެކޭ އެއްފަދަ އިން މިވައިރަސްގެ ޝިކާރައިން ކަމަށެވެ.


ސިލްވާގެ ގޯލުން ސެވިއްޔާ އެއް ވަނަ އަށް\nސެވިލް (ނޮވެމްބަރު 26) – އަންދްރޭ ސިލްވާ ވައްދާލި ގޯލާ އެކު ރެއާލް ވަލަޑޮލިޑް އަތުން 1-0 އިން މޮޅުވެ ސެވިއްޔާ އިން ސްޕެނިޝް ލީގުގެ އެއް ވަނަ މަގާމަށް އަރައިފި އެވެ.\nރެއާލް މެޑްރިޑަށް މިރޭ ވެސް ނާކާމިޔާބު!\nމެޑްރިޑް (އޮކްޓޯބަރު 20) – ސްޕެނިޝް ލީގުގައި މިރޭ ލެވަންޓޭ އަތުން އަމިއްލަ ދަނޑުގައި 2-1 އިން ބަލިވެ ގަދަފަދަ ރެއާލް މެޑްރިޑް މޮޅެއް ނުލިބި ފަސް ވަނަ މެޗު ނިންމާލައިފި އެވެ.\nރެއާލް މެޑްރިޑަށް މޮޅެއް ނުލިބި ހަތަރު މެޗު\nމެޑްރިޑް (އޮކްޓޯބަރު 7) – ފަހު ވަގުތު މަނޫ ގާސިއާ ވައްދާލި ގޯލާ އެކު ސްޕެނިޝް ލީގުގައި ރޭ ޑިޕޯޓިވޯ އަލަވެސް 1-0 އިން ގަދަފަދަ ރެއާލް މެޑްރިޑް ބަލިކުރުމާ އެކު، އެ ޓީމަށް މޮޅެއް ނުލިބި ހަތަރު ވަނަ މެޗު ނިންމާލަން ޖެހިއްޖެ އެވެ.\nބާސެލޯނާ (ސެޕްޓެމްބަރު 23) - ބާސެލޯނާއާ އެކު އޭނާ ހަދާފައިވާ އެއްބަސްވުން އާ ކުރުމުގެ ވާހަކަތައް ދެއްކުމަށް ވުރެން އެ ޓީމަށް މި ސީޒަނުގައި ކާމިޔާބީތަކެއް ހޯދައިދިނުން މުހިއްމުކަމަށް...


Mathee thauleemuge loan anna hafthaagai dhookuran fashaane: Ministry | Mihaaru\nއައިޔޫއެމްގެ ދަރިވަރުންތަކެއް: މަތީ ތައުލީމުގެ ލޯނު އަންނަ ހަފުތާގައި ދޫކުރަން ފަށާނެ.-- ފޮޓޯ: އައިޔޫއެމް\n14 މާޗް 2019 - 16:214comments\nމަތީ ތައުލީމް ހާސިލްކުރުމަށް މިދިޔަ އަހަރުގެ އޮގަސްޓް މަހު ހުޅުވައިލި ސްކީމުގައި ލޯނު ލިބުނު ދަރިވަރުންނަށް އަންނަ ހަފުތާގައި ލޯނު ދޫކުރަން ފަށާނެ ކަމަށް ހަޔާ އެޑިއުކޭޝަން މިނިސްޓްރީން މިއަދު ބުނެފި އެވެ.\nއެ މިނިސްޓްރީގެ ޑިރެކްޓަރު އިބްރާހިމް ނަސީމް ވިދާޅުވީ، ލޯނު ލިބުނު ދަރިވަރުންގެ އެގްރިމެންޓް ތައްޔާރުކޮށް، އަންނަ ހަފުތާގައި ސޮއިކުރަން ފަށާނެ ކަމަށެވެ. އެ އަށް ފަހު ފިނޭންސް މިނިސްޓްރީން އެ ފައިސާ ޖަމާކުރަން ފަށާނެ ކަމަށް ވިދާޅުވި އެވެ.\nޖުމްލަ 600 ޖާގަ ހިމެނޭ، މަތީ ތައުލީމުގެ ފުރުސަތަށް 650 އަށް ވުރެ ގިނަ ދަރިވަރުން ކުރިމަތިލި އެވެ. އޭގެ ތެރެއިން ލޯނު ދީފައިވަނީ 315 ދަރިވަރަކަށެވެ.\nރާއްޖޭގައި ކިޔެވުމަށް ހުޅުވައިލީ 300 ފުރުސަތެވެ. ރާއްޖޭން ބޭރުގައި ކިޔެވުމަށް 200 އަދި މިހާރު ވެސް ކިޔަވަމުން އަންނަ ދަރިވަރުންނަށް ހާއްސަކުރީ 100 ފުރުސަތެވެ. ނަމަވެސް ޖާގަ ދީފައިވަނީ އަލަށް ކިޔަވަން ފަށާ ދަރިވަރުންނަށް 113 ފުރުސަތު، ރާއްޖޭން ބޭރުގައި އަލަށް ކިޔަވަން ފަށާ ދަރިވަރުންނަށް 169 ފުރުސަތު އަދި ރާއްޖެ އާއި ރާއްޖޭން ބޭރުގައި މިހާރު ވެސް ކިޔަވަމުން އަންނަ 33 ދަރިވަރަކަށެވެ.\nނަސީމް ވިދާޅުވި ގޮތުގައި، ލޯނު ނުލިބިގެން ދަރިވަރުންގެ ޝަކުވާ ލިބެ އެވެ. އެހެންވެ ރާއްޖޭން ބޭރުގައި އަލަށް ކިޔަވަން ފަށާ ދަރިވަރުންގެ ލޯނުގެ ކަންތައްތައް އަވަހަށް ހަމަޖައްސާނެ ކަމަށް އޭނާ ވިދާޅުވި އެވެ. އަދި މިހާރު ބޭރުގައި ކިޔަވަން ތިބި ދަރިވަރުން، ނޮމިނޭޓުކުރާ އެހެން މީހެއް މެދުވެރިކޮށް އެގްރިމެންޓުގައި ސޮއިކުރެވޭނެ ކަން ފާހަގަކުރެއްވި އެވެ.\nއިތުރު ލިޔުންތައް ތައުލީމް ކިޔަވާކުދިން މަތީ ތައުލީމު އިބްރާހިމް ހަސަން، ހަޔާ އެޑިއުކޭޝަން މިނިސްޓަރު\nބޭރުގައި ޕީއެޗްޑީއަށް ކިޔަވަން ވެސް މިހާރު ލޯނު ލިބޭނެ\nހިލޭ ޑިގްރީގެ އުސޫލުތަކާ މެދު ކޮލެޖްތަކުގެ ޝަކުވާ


SunOnline: BML Community fund ge3vana burah proposal husha'helhumuge furusathu\nބީއެމްއެލް ކޮމިޔުނިޓީ ފަންޑުގެ ތިންވަނަ ބުރަށް ޕްރޮޕޯޒަލް ހުށަހެޅުމުގެ ފުުރުސަތު\nއައިޝަތު ފަރީޙާ 30 Aug 2019, 18:27\nބީއެމްއެލް ކޮމިޔުނިޓީ ފަންޑުގެ އެހީލިބުނު ޕްރޮޖެކްޓެއް -- ފޮތޯ: ބީއެމްއެލް\nޖަމްއިއްޔާތަކުންނާއި އަމިއްލަ ފަރުދުން، ރަށްރަށުގައި ހިންގަން ބޭނުންވާ ޕްރޮޖެކްޓުތަކަށް އެހީދިނުމަށް ބެންކް އޮފް މޯލްޑިވްސް (ބީއެމްއެލް) އިން ކުރިއަށްގެންދާ "އަހަރެންގެ ބޭންކް ކޮމިއުނިޓީ ފަންޑު" ގެ ތިންވަނަ ބުރަށް ޕްރޮޕޯސަލް ހުށަހެޅުމުގެ ފުރުސަތު ހުޅުވާލައިފި އެވެ.\nމިއަދުން ފެށިގެން އަންނަ މަހުގެ 19 ވަނަ ދުވަހުގެ މެންދުރު 12:00 އާ ހަމައަށް އެ ފުރުސަތު ހުޅުވާލާފައިވާކަމަށް ބީއެމްއެލް އިން ބުންޏެވެ. މިއަހަރުގެ ދެވަނަ ކުއާޓަރުގައި ކޮމިޔުނިޓީ ފަންޑު ޕްރޮގްރާމުން ފަސް ރަށަކަށް ވަނީ އެހީ ދީފަ އެވެ.\nމި ފަންޑުން އެހީ ދޭނީ އިޖުތިމާއީ ފައިދާ އަށް ހިލޭ ސާބަހަށް ކުރާ މަސައްކަތް، ތައުލީމު، ކުޅިވަރުގެ އިތުރުން ތިމާވެށި ހިމާޔަތްކުރުން ފަދަ ޕްރޮޖެކްޓުތަކަށެވެ.\nމިއަހަރުގެ ކޮންމެ ކުއާޓާއެއްގައި ހުށަހަޅާ ޕްރޮޕޯސަލްތަކުގެ ތެރެއިން އެންމެ ރަނގަޅު ފަސް ޕްރޮޕޯސަލް ހޮވައި، ކޮންމެ ޕްރޮޕޯސަލް އެއްގައި ހިމެނޭ ހަރަކާތް ހިންގުމަށްޓަކައި 50,000 ރުފިޔާ ބީއެމްއެލް އިން ދަނީ ދެމުންނެވެ.\nކޮމިއުނިޓީ ފަންޑުގެ ފުރަތަަމަ ބުރުގެ އެންމެ ރަނގަޅު ފަސް ޕްރޮޕޯސަލްގެ ގޮތުގައި ހިމެނުނީ ހދ.ނެއްލައިދޫ ގައި ކޮމިއުނިޓީ ޕާކެއް ހެދުން، ޅ. ނައިފަރު އަދި މ. ދިއްގަރުގެ ސްކޫލް ސަރަހައްދު ގައި ބެލެނިވެރިންނާއި ދަރިވަރުން ބޭނުން ކުރުމަށް ހިޔާވާ ތަނެއް ހެދުން، އދ. ދަގެނތީގެ ކޮންމެ ގެއަކަށް ތިމާވެއްޓާ ރަށްޓެހި ކޮތަޅު ފޯރުކޮށްދިނުމުގެ އިތުރުން ދ. މާއެނބޫދޫ ސްކޫލުގެ ލައިބްރަރީތަރައްގީކުރުމުގެ ޕްރޮޕޯސަލް އަށެވެ.\nމިދިޔަ އަަހަރު ބީއެމްއެލް އިން ވަނީ "އަހަރެންގެ ބޭންކް" ގެ ދަށުން މުޖުތަމައަށް އެހީތެރިވުމަށް ހިންގަމުންދާ އިންވެސްޓްމަންޓް ޕްރޮގްރާމް މެދުވެރިކޮށް ރާއްޖޭގެ އެކި ކަންކޮޅުތަކުގައި ތައުލީމާއި ކުޅިވަރާއި އަދި ތިމާވެށީގެ ހަރަކާތްތަކުގެ އިތުރުން ހިލޭ ސާބަހަށް މަސައްކަތްކުރާ ޖަމިއްޔާތަކުން ހިންގާ ހަރަކާތްތަކާއެކު ޖުމްލަ 110 ޕްރޮޖެކްޓަކަށް އެހީތެރިކަން ފޯރުކޮށްދީފަ އެވެ.\nއެމިރޭޓްސްގެ ކާގޯ ދަތުރުތައް ރާއްޖެއަށް\nއެއްލައްކަ ރުފިޔާއިން މަތީގެ މުއާމަލާތްތައް ޑިޖިޓަލްކޮށް\nވިޔަފާރިތަކަށް ދިރާގުން ވެބިނާއެއް ބާއްވައިފި


SunOnline: Dharani ithuru vany, mi vaguthah beynun nuvaa bodethi mashroou thah fas kolla: World Bank\nރާއްޖޭގެ ދަރަނި އިތުރުވަނީ، މިވަގުތަށް ބޭނުން ނުވާ ބޮޑެތި މަޝްރޫއުތައް ފަސްކޮށްލާ: ވޯލްޑް ބޭންކް\nއަހުމަދު މިޒްޔާލް 09 Oct 2020, 00:13\nމާލެ-ތިލަފުށި ބްރިޖުގެ ސާވޭއަށް ބޭނުންވާ މެޝިންތަކެއް ގެނެއުން- ސަން ފޮޓޯ\nރާއްޖޭގެ އާމްދަނީ ދަށްވެ ދަރަނި އިތުރުވަމުންދާއިރު، ދަރަނި މެނޭޖު ކުރުމަށްޓަކައި ކޮންމެހެން ހިންގަން ޖެހޭ މަޝްރޫއުތައް ފިޔަވައި އުމްރާނީ ތަރައްގީގެ އެހެން މަޝްރޫއުތައް ފަސްކޮށްލުމަށް ވޯލްޑް ބޭންްކުން ލަފާދީފި އެވެ.\nދެކުނު އޭޝިއާގެ އިގްތިސާދީ ހާލަތާ ގުޅޭގޮތުން ވޯލްޑް ބޭންކުން ނެރުނު ރިޕޯޓުގައި ބުނީ ހަރަދުކުޑަ ކުރަން ސަރުކާރުން މިހާރު އަޅާފައިވާ ފިޔަވަޅުތަކުން ހަރަދުތައް ދެކޮޅު ނުޖެއްސޭ ކަމަށެވެ.\nއެގޮތުން މާޗު މަހުގެ މެދުތެރޭގައި ރީކަރަންޓް އަދި ކަރަންޓް ހަރަދުތަކުން 65 މިލިއަން ޑޮލަރު ކުޑަކޮށްފައިވާއިރު، ކޮވިޑާ ގުޅިގެން ގޭބިސީތަކާއި 90 ކުންފުންޏަކަށް އެހީތެރިވާން އެއް މިލިއަން ޑޮލަރު ފޯރުކޮށްދިން ކަމަށް އެ ރިޕޯޓުގައި ބުނެފައިވެ އެވެ.\nއެހެން ނަމަވެސް މި ޕެންޑެމިކްއާ ގުޅިގެން އާމްދަނީއަށް އައި ހީނަރުކަމާ އެއްވަރަށް، ހަރަދުތައް ކުޑަކުރެވިފައި ނުވާ ކަމަށް ވޯލްޑް ބޭންކުން ބުނެ އެވެ.\nއެ ރިޕޯޓުގައި ބުނާ ގޮތުން މުޅި އަހަރަށް ހަރަދުކުރަން ކަނޑައެޅި އަދަދުގެ ދެބައިކުޅަ އެއްބައި، ޖެނުއަރީއިން ފެށިގެން އޮގަސްޓް މަހާ ހަމައަށް ހިނގި މުއްދަތުގައި ސަރުކާރުން ވަނީ ހޭދަކޮށްފަ އެވެ. މިއީ މިދިޔަ އަހަރުގެ އެ މުއްދަތުގައި ކުރި ހަރަދުތަކާ އަޅާބަލާއިރު ދެ ޕަސެންޓު އިތުރު އަދަދެކެވެ. ހަމައެއާއެކު އާމްދަނީގެ ގޮތުގައި ލިބޭނެ ކަމަށް ބަޖެޓުކުރި އަދަދުގެ ތެރެއިން ލިބިފައިވަނީ ތިންބައިކުޅަ އެއްބައި ކަމަށާއި މިއީ މިދިޔަ އަހަރުގެ އެ މުއްދަތުގައި ހޯދުނު އާމްދަނީގެ 60 ޕަސެންޓު ކަމަށް ވެސް އެ ރިޕޯޓުގައި ބުނެފައިވެ އެވެ.\nމިހާރު އިގްތިސާދަށް އައިސްފައިވާ ޝޮކާއެކު ދައުލަތުގެ ދަރަނި 4.8 ބިލިއަން ޑޮލަރަށް އަރާފައިވާ ކަމަށް ވޯލްޑް ބޭންކުން ބުނެ އެވެ. މިދިޔަ އަހަރު ނިމުނުއިރު ދައުލަތުގެ ދަރަނި ހުރީ 4.4 ބިލިއަން ޑޮލަރުގަ އެވެ.\nކޮވިޑް19ގެ ހާލަތު ދިގުދެމިގެންދިއުމާއި، ހާލަތަށް އަންނާނެ ބަދަލުތައް ލަފާކުރަން ދަތިވުމާއެކު ދަރަނި އަނބުރާ ދައްކަން މިހާރު ކުރިމަތިވާ ދަތިތަކުން އަރައިގަތުމަށްޓަކައި ދައުލަތުން ކުރާ ހަރަދުތަކަށް ބަދަލު ގެންނަން ޖެހޭ ކަމަށް ވޯލްޑް ބޭންކުން ވަނީ ލަފާދީފަ އެވެ.\nރާއްޖޭގެ އިގްތިސާދުގެ ބޮޑުބައެއް ހިއްސާކުރަނީ ޓޫރިޒަމުން ކަމަށްވާއިރު، ބޯޑަރު ބަންދުކުރުމުގެ ކުރިން ފަތުރުވެރިން އައި އަދަދާ ގާތަށް ވެސް ޖުލައި 15ގައި ބޯޑަރު އަލުން ހުޅުވާލި ފަހުން ފަތުރުވެރިން ރާއްޖެއަށް އައިސްފައިނުވެ އެވެ. އެގޮތުން ބޯޑަރު ހުޅުވާލައިގެން ސެޕްޓެމްބަރު 15ވަނަ ދުވަހާ ހަމައަށް އައީ 13،787 ފަތުރުވެރިން ކަމަށާއި މިއީ މިދިޔަ އަހަރުގެ އެ މުއްދަތާ އަޅާބަލާއިރު 95 ޕަސެންޓު ދަށް އަދަދެއް ކަމަށް ވޯލްޑް ބޭންކުން ފާހަގަކުރެ އެވެ.\n"މިދިޔަ އަހަރުގެ ފުރަތަމަ ހަ މަހާ އަޅާބަލާއިރު މިއަހަރުގެ ފުރަތަމަ ހަ މަހުގެ ތެރޭގައި ކެޕިޓަލް ހަރަދުތައް 16.7 ޕަސެންޓު ވަނީ އިތުރުވެފައި. މީގެ މައިގަނޑު ސަބަބަކީ ބިން ހިއްކުމާއި ބަނދަރު ތަރައްގީ ކުރުމުގެ މަޝްރޫއުތައް ހިންގުން. ކުރާ ހަރަދުތަކުން ބޮޑު އަދަދެއް، މިސާލަކަށް ކޮންމެހެން މިވަގުތަށް ބޭނުން ނުވާ އުމްރާނީ ބޮޑެތި މަޝްރޫއުތައް ފަސްކޮށްލުމަކީ އިތުރުވަމުންދާ ދަރަންޏާއި މާލީ ގޮންޖެހުންތައް މެނޭޖުކުރެވޭނެ ކަމެއް." ވޯލްޑް ބޭންކުގެ ރިޕޯޓުގައި ބުނެފައިވެ އެވެ.\nބޯޑަރު ހުޅުވާލިފަހުން އެންމެ ގިނަ ޓޫރިސްޓުން ފެބްރުއަރީގައި


PPM dhebaivun: Aharu ge bodu koalhun PPM dhebaivun: Aharu ge bodu koalhun\nޕީޕީއެމް ދެބައިވުން: އަހަރުގެ ބޮޑު ކޯޅުން\nރައީސް މައުމޫން: ބައްދަލުވުން ނުބޭއްވުނު މައްސަލަ ވަނީ ޕޮލިހަށް ހުށަހަޅާފަ - އަވަސް ފޮޓޯ: އަހުމަދު ޝުރާއު\nނިމިގެން މިދިޔަ އަހަރު ރާއްޖޭގެ ސިޔާސީ މައިދާނަށް ބަލާއިރު އެންމެ ބޮޑަށް ފާހަގަވެގެން ދިޔައީ ނޫނީ އެކަމަކަށް މުޅި ގައުމުގެ ސަމާލުކަން ހުއްޓިގެން ދިޔައީ އިދިކޮޅު ޕާޓީއަކާއި ސަރުކާރާ ދެމެދު ހިނގި ކަމަކަށް ނޫނެވެ. ސަރުކާރު ހިންގާ، ޕީޕީއެމްގެ އެތެރޭގެ މައްސަލަ ގަނޑަށެވެ. ޕީޕީއެމް އެތެރޭގައި ފެޅި ކުޑަ ހުޅުކޮޅު ބޮޑުވެ، އެ ހުޅުގަނޑު ނިއްވާލެވުނު ޕާޓީ އޮތީ ދެ ފަޅިވެފަ އެވެ.\nޕީޕީއެމްގެ އެތެރޭގައި މައްސަލަ ޖެހެން ފެށީ، ޕާޓީގެ ރައީސް މައުމޫން އަބްދުލް ގައްޔޫމާއި އެ ޕާޓީގެ މުސްތަޝާރު، ރައީސް އަބްދުﷲ ޔާމީނާ ދެމެދު ހިޔަލާ ތަފާތުވާން ފެށުމުންނެވެ. އެންމެ ފުރަތަމަ ހިޔާލު ތަފާތުވެގެން ގޮސްފައިވަނީ ޕްރައިމަރީއަކާ ނުލާ، 2018 ގައި ރިޔާސީ ޓިކެޓް ރައީސް ޔާމީނަށް ދިނުމަށް ކައުންސިލް ބައެއް މެންބަރުން ޕެޓިޝަނެއްގައި ސޮއިކުރި މައްސަލާގަ އެވެ. ރައީސް މައުމޫން އެގޮތް ބޭނުންފުޅު ނުވާއިރު ކައުންސިލް ގިނަ މެންބަރުން ބޭނުންވަނީ ޕްރައިމަރީ ނުބޭއްވުމަށެވެ.\nހިޔާލު ތަފާތުވުންތައް އެންމެ ފުރަތަމަ އާންމުންގެ ލޯ މައްޗަށް އައީ، ބިޑަކާ ނުލާ ފަޅު ރަށްތައް ދޫކުރާ ބިލް މަޖިލީހަށް ހުށަހެޅުމުންނެވެ. އެ ބިލަށް ރައީސް މައުމޫންގެ ދަރިކަލުން، ދިއްގަރު ދާއިރާގެ މެންބަރު ފާރިސް މައުމޫން ވަނީ ފާޅުގައި ދެކޮޅު ހައްދަވައި ބިލަށް ނޫނެކޭ ވިދާޅުވެފަ އެވެ.\nޕީޕީއެމްގެ ޕީޖީ ގުރޫޕްގެ ވިޕާ ހިލާފުވި ކަމަށް ބުނެ، ފާރިސްއަށް ފިޔަވަޅު އަޅައި ޕާޓީން ވަކިކުރަން ނިންމުމުން ރައީސް މައުމޫން ވަނީ ފާޅުގައި ސަރުކާރަށް ފާޑުވިދާޅުވާން ފެއްޓެވި އެވެ. އަދި ޕާޓީގެ ހުރިހާ ގުނަވަނެއް ސަސްޕެންޑްކޮށް ޕާޓީ ހުއްޓުމަކަށް ގެންނެވި އެވެ. އެ ދުވަސްވަރު ޕާޓީގެ ބައެއް މަޖިލިސް މެންބަރުންނާއި ރައީސް މައުމޫންއާ ދެމެދު ހޫނު ބަހުގެ ހަމަލާތައް ރައްދުކޮށްފައިވެ އެވެ.\nޕީޕީއެމްގެ އަހަރީ ދުވަސް ފާހަގަކުރުމަށް މައުމޫން އުޅުއްވުމުން ފުލުހުން ހުރަސް އެޅުމުން ދަރިކަލުން ފާރިސް މަގުމަތީގައި: ޕީޕީއެމްގެ އެތެރޭގެ ކޯޅުން މިދިޔަ އަހަރު ބޮޑު - އަވަސް ފޮޓޯ: އަހުމަދު ޝުރާއު\nމިކަންތައް ގަނޑުގައި އޭރުގެ ހޯމް މިނިސްޓަރު އުމަރު ނަސީރާއި ފޮރިން މިނިސްޓަރު ދުންޔާ މައުމޫން ވެސް ވަނީ އިސްތިއުފާ ދެއްވާފަ އެވެ. އެ ދެ ބޭފުޅުންނަކީ ވެސް ރައީސް މައުމޫންއަށް ތާއީދުކުރައްވާ ދެ ބޭފުޅުންނެވެ. އުމަރު ވަނީ އިސްތިއުފާ ދެއްވުމަށްފަހު 2018 ގައި ރިޔާސީ އިންތިހާބަށް ނިކުންނަވާނެކަން އިއުލާން ވެސް ކުރައްވާފަ އެވެ.\nމައްސަލަތައް ހައްލުކުރުމަށް ޕާޓީގެ ކައުންސިލް ބައްދަލުވުމެއް ވެސް ރައީސް މައުމޫން ވަނީ ބާއްވަވާފަ އެވެ. އެހެންނަމަވެސް ފާރިސް ކައުންސިލް ބައްދަލުވުމުގައި ބައިވެރިވާތީ އެކަމާ ހިތްހަމަ ނުޖެހިގެން ކައުންސިލްގެ މެޖޯރިޓީ މެންބަރުން ވަނީ ބައްދަލުވުން ދޫކޮށް ނިކުމެފަ އެވެ. އޭގެފަހުން ފެނިގެން ދިޔައީ ކައުންސިލުންނާއި ޕާޓީގެ އެހެން ވެސް މަގާމުތަކުން ބޭފުޅުން ވަކިކުރަމުން ދިޔަ މަންޒަރެވެ. ރައީސް މައުމޫނަށް ލިބިދީފައިވާ ބާރުގެ ދަށުން ނުހައްގުން ކަންކަން ކުރައްވަނީ ކަމަށް ބުނެ، ރައީސް މައުމޫންއާ ހިޔާލު ތަފާތުވި ފަރާތްތައް ދެން ދިޔައީ ކޯޓަށެވެ.\nޕާޓީ ހިސޯރުކޮށް ރައީސް މައުމޫން އުޅުއްވާ ކަމަށް ބުނެ ސިވިލް ކޯޓަށް ވެއްދި އެ މައްސަލަ ނިމިގެން ދިޔައީ ޕާޓީގެ ހިންގުމަށް ރައީސް މައުމޫން ހުރަސްއަޅާފައިވާ ކަމަށް ކަނޑައަޅައި، އެ ޕާޓީގެ ހިންގުން ރައީސް އަބްދުﷲ ޔާމީނަށް ހަވާލުކުރުމަށް ހުކުމްކުރުމާއެކު އެވެ. އެ ހުކުމް ހައިކޯޓުގައި ޕާޓީގެ އާންމު މެންބަރަކު އިސްތިއުނާފުކުރުން ހުކުމަށް ވަނީ ހައިކޯޓުން ތާއިދުކޮށްފަ އެވެ. ސުޕްރީމް ކޯޓުން ވެސް ވަނީ އެ ހުކުމަށް ތާއީދުކޮށްފަ އެވެ.\nޕީޕީއެމްގެ މައްސަލައިގެ އަޑުއެހުމަށްފަހު މައުމޫނަށް ތާއިދުކުރައްވާ ފަރާތްތަކުން ހައިކޯޓުން ނިކުންނަވަނީ: ކޯޓުން ޕީޕީއެމްގެ ހިންގުން ހަވާލުކުރީ ރައީސް ޔާމީނަށް - އަވަސް ފޮޓޯ: އަހުމަދު ޝުރާއު\nސިވިލް ކޯޓުން ހުކުމް ކޮށްފައި އޮތްވާ ވެސް ރައީސް މައުމޫން ވަނީ އެމަނިކުފާނަށް ތާއީދުކުރައްވާ މަދު ކައުންސިލް މެންބަރުންނާއެކު ކައުންސިލް ބައްދަލުވުންތައް ބާއްވާފަ އެވެ. ހަމަ އެގޮތަށް ސިވިލް ކޯޓުން ކުރި ހުކުމާ އެއްގޮތަށް ރައީސް ޔާމީންގެ ރިޔާސަތުގެ ދަށުން ވެސް ޕީޕީއެމްގެ ކައުންސިލް ބައްދަލުވުންތައް ބާއްވާފައިވެ އެވެ.\nޕީޕީއެމްގެ އަހަރީ ދުވަހު ވެސް ވަނީ ވަރުގަދަ "ކޯޅުންގަނޑެއް" ހިނގާފަ އެވެ. އެ ދުވަހު ޕީޕީއެމްގެ މައި އޮފީހުގައި ރައީސް މައުމޫން ޖަލްސާއެއް ބާއްވަން ތައްޔާރުވަމުންދަނިކޮށް ފުލުހުން ވަނީ މުޅި އެ ސަރަހައްދު ބަންދުކޮށްފަ އެވެ. މީގެކުރިން މަގުމަތީ ހަރަކާތަށް ނުނިކުންނަ ފާރިސް މައުމޫން އެ ރޭ މަގުމައްޗަށް ނިކުންނެވިއިރު ރައީސް މައުމޫން ވަނީ އެ ރޭ ސަރުކާރަށް ކުރައްވާ ތާއީދު ވެސް އަނބުރާ ގެންދަވާފަ އެވެ. ޕީޕީއެމްގެ އަހަރީ ދުވަހުގެ ކޭކު ފެޅުމުގެ ކުރިން ރައީސް މައުމޫން ވަނީ ސަރުކާރަށް ފާޑުވިދާޅުވެ ދިގު ބަޔާނެއް ދެއްވާފަ އެވެ.\nއެ ރޭ ވަނީ ޕީޕީއެމްގެ އޮފީހުގައި ތަޅު ވެސް އަޅުވާފަ އެވެ. އެ ތަޅު ހުޅުވައި، އެ ތަނުގައި ހުރި ހުރިހާ އެއްޗެއް ވަނީ ރައީސް ޔާމީނަށް ތާއިދުކުރައްވާ ފަރާތްތަކުން ދަރުބާރުގެއަށް ގެންގޮސްފަ އެވެ. ޕީޕީއެމްގެ އޮފީސް މިހާރު ހުރީ ދަރުބާރުގޭގަ އެވެ. ޕީޕީއެމްގެ މައި އޮފީސް ހުރި ތަނުގައި މިހާރު ހުރީ، ރައީސް މައުމޫންގެ އޮފީހެވެ.\nރައީސް ޔާމީން ބޭއްވެވި އަސްލު ޖަލްސާގެ ތެރެއިން: ޕީޕީއެމްގެ ހިންގުން ވަނީ އެމަނކުފާނާ ހަވާލުކޮށްފަ - އަވަސް ފޮޓޯ: އަހުމަދު ޝުރާއު\nޕީޕީއެމްގެ ހިންގުން ރައީސް ޔާމީނަށް ހަވާލުކުރުމަށް ސުޕްރީމް ކޯޓުން ތާއީދުކުރުމާއެކު ކޮންމެވެސް ވަރަކަށް ޕީޕީއެމްގެ ފޯރިގަނޑު ވަނީ ކުޑަވެފަ އެވެ. އޭގެ ފަހުން ރައީސް ޔާމީން ވަނީ "އަސްލު"ގެ ނަމުގައި ބޮޑު ޖަލްސާއެއް މާލޭގައި އަދި ބައެއް ރަށްތަކުގައި ވެސް ބާއްވާފަ އެެ. މިހާރު ވެސް ސަރުކާރުގެ ބައެއް ސިޔާސަތުތައް ރައީސް މައުމޫން ގެންދަވަނީ ފާޑުވިދާޅުވަމުންނެވެ.\nޕީޕީއެމްގެ އެތެރޭގައި އުފެދުނު މައްސަލަ ގަނޑުގެ ސަބަބުން މި އަހަރު ބޭއްވުމަށް ހަމަޖެހިފައިވާ ކައުންސިލް އިންތިހާބު ވެސް ވަނީ ފަސްކޮށްފަ އެވެ. ޕާޓީގެ އެތޭގައި އުފެދުނު މައްސަލަތަކުގެ އިންތިހާބަށް ތައްޔާރުވުމަށް ވަގުތު ނުލިބުނު ކަމަށާއި ބައެއް މުހިންމު ލިޔެކިޔުންތައް ގެއްލިފައިވާ ކަމަށް ބުނެ ސިވިލް ކޯޓަށް ޕީޕީއެމް ވެއްދި މައްސަލާގައި ކައުންސިލް އިންތިހާބު ދެ މަހަށް ފަސްކުރުމަށް ކޯޓުން ވަނީ ހުކުމްކޮށްފަ އެވެ. މިކަމަށް އެހެން ހުރިހާ ސިޔާސީ ޕާޓީތަކަކުން ދިޔައީ ދެކޮޅު ހަދަމުންނެވެ.\nކޮންމެއަކަސް ޕީޕީއެމްގެ އެތެރޭގައި އުފެދުނު މައްސަލަ ގަނޑަކީ މިދިޔަ އަހަރު ފާހަގަވި ސިޔާސީ އެންމެ ބޮޑު ކުޅިގަނޑެވެ. އޭގެ ސަބަބުން އެތައް ކަމެއް ބަދަލުވެގެން ގޮސްފައިވާއިރު ސަރުކާރަށާއި އިދިކޮޅު ހަރަކާތްތައް ބޮޑެތި ބަދަލުތަކެއް އެކަމުގެ ސަބަބުން ވަނީ އައިސްފަ އެވެ.


Taliban leader Mullah Akhthar Mansoor maraalaifi\nތާލިބާން ލީޑަރު މުއްލާ އަހްތަރު މަންސޫރު މަރާލައިފި\nމުއްލާ އަހްތަރު މަންސޫރު: އެމެރިކާ އޮފިޝަލުން އޭނާ މަރާލި ކަމަށް ހަބަރު ފެތުރިއަސް ތާލިބާނުން އެވާހަކަ ދޮގުކުރޭ. --\nއެމެރިކާއިން ދިން ވައިގެ ހަމަލާއެއްގައި އަފްގާނިސްތާނުގައި އޮންނަ ތާލިބާނު ޖަމާއަތުގެ ލީޑަރު މުއްލާ އަހްތަރު މަންސޫރު މަރުވެއްޖެ ކަމަށް އެމެރިކާއިން ބުނެފި އެވެ.\nއެމެރިކާގެ އޮފިޝަލުން ވިދާޅުވާ ގޮތުގައ މުއްލާ އަހްތަރާއި އޭނާއެކު ހުރި އިތުރު މީހަކު މަރާލީ އަފްގާނާއި ޕާކިސްތާނާ ގުޅޭ ބޯޑަރު ކައިރިން އެމީހުން ދަތުރު ކުރަމުންދިޔަ ވެހިކަލަށް އަމާޒުކޮށްގެން ދިން ހަމަލާއެއްގައި ކަމަށެވެ.\nމުއްލާ އަހްތަރަށް އަމާޒުކޮށްގެން ހަމަލާ ދިން ކަން ޕެންޓަގަން އިން ވަނީ ކަށަވަރު ކޮށްދީފަ އެވެ. ޕެންޓަގަން އިން ބުނީ އެ ހަމަލާގެ ނަތީޖާ މިހާރު ބަލަމުން އަންނަ ކަމަށެވެ. މުއްލާ އަހްތަރު ތާލިބާނުގެ ލީޑަރު ކަމަށް އިސްކުރީ މިދިޔަ އަހަރުގެ ޖުލައި މަހު އެވެ. ތާލިބާނުންގެ ކުރީގެ ލީޑަރު މުއްލާ މުހައްމަދު 2013 ވަނަ އަހަރު މަރާލި ފަހުން އެ ޖަމާއަތަށް ލީޑަރެއް އައްޔަން ކޮށްފައިވަނީ މިދިޔަ އަހަރުގެ ޖުލައި މަހު އެވެ.\nރިޕޯޓުތައް ބުނާގޮތުގައި މުއްލާ އަހްތަރަށް ދިން މި ހަމަލާއަކީ އެމެރިކާގެ ރައީސް ބަރަކް އޮބާމާގެ ހާއްސަ ހުއްދައެއް ހޯދައިގެން ދިން ހަމަލާއެކެވެ.\n"އަހަރުމެން އަދިވެސް މިދަނީ ނަތީޖާ އެސެސް ކުރަމުން، ނަތީޖާ ލިބުނުހާ އަވަހަށް އިއުލާނު ކުރާނަން" ޕެންޓަގަންގެ ލީޑަރު ޕީޓާ ކުކް ވިދާޅުވެފައިވެ އެވެ.\nއެހެން ނަމަވެސް ނަން ހާމަނުކޮށް ތާލިބާންގެ ލީޑަރަކު ރައުޓާސް އަށް ބުނީ އެފަދަ ތާކުން ތާކު ނުޖެހޭ ދޮގު ވާހަކަތައް މީގެ ކުރިންވެސް ފަތުރާފައިވާ ކަމަށާއި މުއްލާ އަހްތަރު މަރާނުލާ ކަމަށެވެ.\nމުއްލާ އަހްތަރުގެ މަރުވެއްޖެކަން އެމެރިކާއިން ޔަގީންކޮށްދީފިނަ އެއީ ތާލިބާނުގެ ތެރޭގައި ގޮއްވާލެވޭ ބޮމަކަށް ވެދާނެ ކަމަށް ރިޕޯޓުތައް ބުނެ އެވެ. މުއްލާ އަހްތަރު ތާލިބާނުގެ ލީޑަރު ކަމަށް އައްޔަނު ކުރި ފަހުން ވަނީ އެޖަމާއަތް އެތައް ގޮތަކުން ކުރިއަރައި އަފްގާނުގެ އަސްކަރިއްޔާއަށް އަމާޒުކޮށް ވަރުގަދަ ހަމަލާތަކެއް ދީފަ އެވެ. އަދި މުއްލާ އަހްތަރުގެ ވެރިކަމުގައި އަފްގާނުގެ އެންމެ މުހިންމު އެއް ސިޓީވަނީ ތާލިބާނުގެ ބާރުގެ ދަށަށް ގެނެސްފަ އެވެ.\nތާލިބާނުގެ އިސް ލީޑަރުންތަކެއް މަރާލިކަމަށް ބުނެ މީގެ ކުރިންވެސް އެތައް ފަހަރަކު އެމެރިކާއިން ވަނީ ދޮގު ހަބަރުތަކެއް ފަތުރާފަ އެވެ. ތަލިބާނުގެ ފައުންޑާ މުއްލާ އުމަރު މަރުވިކަންވެސް އެ ޖަމާއަތުން ކަށަވަރުކޮށްދީފައިވަނީ އޭނާ މަތުވިތާ ދެ އަހަރު ފަހުންނެވެ.


SunOnline: 15 aharuge medhukendumeh nimumakah: V. Thinadhoo school gai kiyavaidheyn fashanee\n15 އަހަރުގެ މެދުކެނޑުމެއް ނިމުމަކަށް: ވ. ތިނަދޫ ސްކޫލުގައި ކިޔަވައިދޭން ފަށަނީ\nމުޙައްމަދު ނާއިލް ހަފީޒް 04 Aug 2021, 10:06\nވ.ތިނަދޫ ސްކޫލް --- ފޮޓޯ: ވ.ތިނަދޫ ކައުންސިލް\nއާބާދީގައި ގާތްގަނޑަކަށް 260 މީހުން ދިރިއުޅޭ ވ. ތިނަދޫގެ ސްކޫލްގައި ކިޔަވައިދިނުން ހުއްޓާލާފައި އޮންނަތާ 15 އަހަރު ވެއްޖެއެވެ. ނަމަވެސް މި ދިގު މެދުކެނޑުމަށްފަހު މި ފެށޭ ދިރާސީ އަހަރާއެކު ކިޔައިވައިދޭން އަލުން ފެށުމަށް ނިންމި ނިންމުމަކީ އެ ރަށުގެ ގިނަ ބަޔަކަށް ލިބުނު އުފާވެރި ޚަބަރެކެވެ.\nމިކަމާ ގުޅިގެން ތިނަދޫ ކައުންސިލްގެ ރައީސް ޝިފާގު ހުސައިން "ސަން" އަށް ވިދާޅުވީ މީގެ 15 އަހަރު ކުރިން އެ ރަށުގެ ސްކޫލް ބަންދުކުރީ ކިޔަވައިދެވޭނެ އެއްވެސް ހާލަތެއް ނެތުމުން ކަމަށެވެ.\n"ތިނަދޫަގައި އެންމެ ފަހުން ސްކޫލް ބަންދުވީ އިރުގައި މި ތިބީ އެންމެ ތިން ކުދިން. އެއިރު އެއްވެސް އަސާސީ ހިދުމަތެއް މި ރަށަކުން ނުލިބޭ. އެއްވެސް ވަރަކަށް ރަނގަޅު ތައުލީމެއް ނުލިބޭ. އެހެންވެ ދަރިންނަށް ކިޔަވައިދޭން މީހުން ހިޖުރަކުރީ," ޝިފާގު ވިދާޅުވިއެވެ.\nވ.ތިނަދޫ ސްކޫލް އަޕްގްރޭޑިން މަސައްކަތް--- ފޮޓޯ: ވ. ތިނަދޫ ކައުންސިލް\nނަމަވެސް އޭނާ ވިދާޅުވީ އަލަށް އިންތިޚާބުވި ކައުންސިލަރުން މަގާމާ ހަވާލުވުމާއެކު އެޑިއުކޭޝަން މިިނިސްޓަރު ޑރ. އައިޝަތު އަލީ އާ ދެ ފަހަރެއްގެ މަތިން ބައްދަލުކޮށްފައިވާކަމަށެވެ. އަދި ކިޔަވައިދުނުން ފެށުމަށްޓަކައި މަޝްވަރާކުރެވިފައިވާކަމަށް ވެސް ވިދާޅުވިއެވެ.\n"މިހެން ކަންކަން ކުރިއަށް ދަނިކޮށް މިއައީ ކޮވިޑު. ދެން މާލޭގައި އުޅޭ ފަރާތްތައް ކުލި ނުދެއްކިގެން އެހެނިހެން ދަތިތަކާ ހެދި ރަށަށް މި ބަދަލުވީ. ދެން އަނެއްކާވެސް ކިޔެވުން ފެށުމަށް މަޝްވަރާކުރެވުނު،" އޭނާ ވިދާޅުވިއެވެ.\nޝިފާގު އިތުރަށް ވިދާޅުވީ ތިނަދޫ ސްކޫލް ގައި ކިޔަވައިދިނުން ކުރިއަށް ގެންދާނީ މާލޭގައިި އުޅޭ ޓީޗަރުންކަމަށެވެ. އެގޮތުން ގަޑިތައް ނަގައިދެމުން ގެންދާނީ އޮންލައިންކޮށް ކަމަށްވެސް ވިދާޅުވިއެވެ. ނަމަވެސް އަމަލީ ގޮތުން ކުރިއަށް ގެންދަން ޖެހޭ ހަރަކާތްތައް ކުރިއަށް ގެންދާނީ އެއަތޮޅު ފެލިދޫ ސްކޫލްގެ ދަރިވަރުންނާ އެއްކޮށް ކަމަށްވެސް ވިދާޅުވިއެވެ.\nދިރާސީ އަހަރުގެ ކިޔެވުން ފެށިގެންދާއިރު ތިނަދޫ ސްކޫލް މެނޭޖުކުރާނީ ފެލިދޫ ސްކޫލްގެ ޕްރިންސިޕަލެވެ. އަދި އެސްކޫލްގައި ކިޔެވުމަށް މި ވަގުތު ލިބިފައިވަނީ ހަތް ކުދިންނެވެ.\nހަމައެއާއެކު ކުރިއަށް އޮތް ދިރާސީ އަހަރު ފެށުމަށް މަދު ދުވަސްކޮޅަކަށް ވެފައިވާއިރު މިހާރު ކުރިއަށް ދަނީ ތިނަދޫ ސްކޫލް އަޕްގްރޭޑް ކުރުމުގެ މަސައްކަތްކަމަށް ޝިފާގު ވިދާޅުވިއެވެ. އަދި އަމާޒަކީ އެންމެ އަހަވަހަކަށް އެ މަސައްކަތް ނިންމާލުންކަމަށްވެސް ވިދާޅުވިއެވެ.\nވ. ތިނަދޫ ސްކޫލް އަޕްގްރޭޑިން މަސައްކަތް--- ފޮޓޯ: ވ. ތިނަދޫ ކައުންސިލް\n"ރަނގަޅަށް ކުރިއަށް ދާކަމަށް ވެއްޖެޔާ އަޅުގަނޑުމެން އުންމީދުކުރަނީ އަދި އިތުރު ދަރިވަރުން ލިބޭނެކަމަށް. ކޮންމެ މީހަކުވެސް ބޭނުންވާނެ ރަށުގައި ދިރިއުޅެން،" އޭނާ ވިދާޅުވިއެވެ.\nތިނަދޫ ސްކޫލްގައި ކިޔަވައިދުނުމަށް އަލުން ފެށުމަށް ނިންމި ނިންމުމާއެކު ގިނަ ބަޔަކު އަންނަނީ އެކަމަށް މަރުހަބާ ކިޔަމުންނެވެ. އަދި ކައުންސިލުގެ އުންމީދަކީވެސް އިތުރު ކުރިއެރުން ހޯދުންކަމަށް ޝަފީގު ވިދާޅުވިއެވެ.\nބިދޭސީ ޓީޗަރަކު ލާދީނީ ވާހަކަ ދެއްކި މައްސަލައެއްް\nއަރަބިއްޔާގެ ކުރަން ޖެހޭ މަރާމާތުތައް މިނިސްޓްރީން ބަލަނީ


Vaguthu ovva Mishka ah attend vee nama furaana salaamaiy kurevunees: Report | ThePress\nވަގުތު އޮއްވާ މިޝްކާއަށް އެޓެންޑްވި ނަމަ ފުރާނަ ސަލާމަތް ކުރެވުނީސް: ރިޕޯޓް\nމިޝްކާ އެމްޓީސީސީ ކަލަންޑަރަކަށް ކުރަހަނީ / ފޮޓޯ: ޓްވިޓާ\nކޮވިޑް ބަލީގައި ރާއްޖޭގައި މަރުވި އެންމެ ހަގު ކުއްޖާ، 10 އަހަރުގެ ފާތުމަތު މިޝްކާ އަށް އެޓެންޑް ވާންޖެހޭ ފަރާތްތަކުން ފަރުވާތެރިކަމާއެކު އެކަށީގެންވާ ވަގުތުގެ ތެރޭގާއި އެޓެންޑްވީ ނަމަ އޭނާގެ ފުރާނަ ސަލާމަތް ކުރެވުނީސް ކަމަށް އޭނާގެ މަރާ ގުޅިގެން ކުރި ތަހުގީގު ރިޕޯޓުން ހާމަ ވެއްޖެއެވެ.\nހެލްތު މިނިސްޓްރީން ބުނީ، އެ މިނިސްޓްރީން ތައްޔާރުކުރި ކޭސް ރިޕޯޓް އެކުލަވާލުމަށް ހާދިސާއާ ގުޅުން ހުރި ފަރާތްތަކާއި، އެޗްއީއޯސީގެ ކްލަސްޓާތަކާއި ހަވާލުވެ ތިބި ފަރާތްތަކުގެ އިތުރުން މިޝްކާގެ ބެލެނިވެރިންނާ ވެސް އިންޓަވިއު ކޮށްފައި ވާ ކަމަށެވެ. އެގޮތުން 28 ފަރާތަކާ އިންޓަވިއުކޮށް ގިނަ ލިޔެކިޔުންތަކެއް ބަލައި ދިރާސާކޮށްފައި ވާނެކަމަށް ހެލްތުން ބުނެއެވެ. އެގޮތުން ރިޕޯޓުގައި ފާހަގަކޮށްފައިވާ މައްސަލަތައް ތަކުރާރުވިޔަ ނުދިނުމަށް ސިސްޓަމަށް ގެންނަންޖެހޭ ބަދަލުތައް ބަލާފައިވާނެ ކަމަށް ހެލްތުން ބުނެއެވެ.\nކޭސް ރިވިއުއާ އެއްގޮތަށް، ކޭސް ރިޕޯޓުގައި ވެސް ފާހަގަކޮށްފައި ވަނީ މިޝްކާގެ ކޭސް އަކީ އެމަޖެންސީ ހާލަތެއް ކަމަށް ކޯލް ސެންޓަރަށާއި މެޑިކަލް ރެސްޕޯންސް ޓީމު (ޑީއެމްއާރްޓީ) އަށް ވެސް ބެލިފައި ނެތް ކަމަށެވެ. އެހެންކަމުން އެކުއްޖާގެ ފަރުވާއަށް ދިއުމާއި، ފަރުވާ ފޯރުކޮށްދިނުމުގައި އެކަށީގެންވާ ލަސްތަކެއް ވެފައިވާ ކަމަށެވެ. ކޭސް ރިޕޯޓުގައި ބުނެފައި ވަނީ އެ ކޭސް އަކީ އެމަޖެންސީ ކޭސް އެއް ކަމަށް ޑީއެމްއާރްޓީގެ ޑޮކްޓަރަށް ދެނެނެގަނެވިފައި ނުވާތީ އެމްބިއުލާންސް ޓްރިގާ ކުރުމަށް މަސައްކަތްކޮށްފައި ނުވާ ކަމަށެވެ. އަދި އޭގެ ބަދަލުގައި އިތުރު ކޮންސަލްޓޭޝަނަކަށް ކްލިނިކަލް މެޑިކަލް ރެސްޕޯންސް ޓީމް (ސީމެޓް) އަށް މެސެޖު ފޮނުވާފައިވާ ކަމަށެވެ.\nރިޕޯޓުގައި ބުނެފައި ވަނީ ސިއްހީ ހިދުމަތް ދޭ ފަރާތެއްގެ ހައިސިއްޔަތުން ސިއްހީ ހިދުމަތް ބޭނުންވާ ފަރާތަކަށް އެހިދުމަތް ފޯރުކޮށްދިނުމުގެ ޒިންމާ ޑީއެމްއާރްޓީގެ ޑޮކްޓަރު އަދާކޮށްފައި ނުވާ ކަމަށެވެ. ހަމައެއާއެކު މިޝްކާއަށް އެޗްއީއޯސީން ދޭންޖެހޭ ފަރުވާ ދިނުމުގެ ހުރިހާ މަރުހަލާއެއްގައި ލަސްތަކެއް ވެފައިވާ ކަމަށް ރިޕޯޓުގައި ވެއެވެ. އަދި ޑީއެމްއާރްޓީގެ ޑޮކްޓަރު އެންމެ ރަނގަޅަށް ޒިންމާ އަދާކޮށްފައި ނުވާ ކަމަށާއި، ކުއްޖާގެ ބެލެނިވެރިޔާއާ ކުރެވުނު މުއާމަލާތުގެ އަލީގައި، އެކުއްޖާ ބަލާ ދާނެކަމަށް ގަބޫލުކުރެވިފައިވާ ކަން ކޯލް ލޮގުތަކުން ދޭހަވާ ކަމަށެވެ. ނަމަވެސް ދެ ގަޑިއިރަށް ވުރެ ގިނަ އިރުވެގެން ދިޔައިރުވެސް އެމްބިއުލާންސް ޓްރިގާ ކޮށްފައި ނުވާކަމަށް ރިޕޯޓުގައި ބުނެއެވެ.އެވެ.\nހެލްތުން ބުނީ މި ހާދިސާ ދިމާވާން މެދުވެރިވި ކަންކަމަކީ ފެށުނީއްސުރެ ސިސްޓަމްގައި ހުރި މައްސަލަތައް ކަމަށެވެ. ނަމަވެސް މީގެކުރިން ކޮވިޑްގެ ނަންބަރުތައް ހިފެހެއްޓިފައި ހުރި މިންވަރުގެ ސަބަބުން އެ މައްސަލަތައް ފެންމަތި ވެފައި ނުވާ ކަމަށެވެ. އަދި މި މައްސަލައިގައި ފިޔަވަޅުއަޅާން ޖެހޭ ފަރާތްތަކަށް ފިޔަވަޅު އަޅަން ނިންމާފައިވާ ކަމަށް ހެލްތުން ބުނެއެވެ\nހަބަރު ހެލްތު މިނިސްޓްރީ ކޮވިޑް މަރު އެޗްއީއޯސީ އެޗްޕީއޭ


December 06, 2017 11\nޕީއެސްޖީ އަތުން ބަޔާން ބަދަލުހިފައިފި\nމިއުނިކް (ޑިސެމްބަރު 6) - ޔުއެފާ ޗެމްޕިއަންސް ލީގުގައި ރޭ އަމިއްލަ ދަނޑުގައި 3-1 އިން ފްރާންސްގެ ޕީއެސްޖީ ބަލިކޮށް މީގެ ދެ މަސް ކުރިން އެ ޓީމު އަތުން ބަލިވި ބަލިވުމުގެ ބަދަލު ބަޔާން މިއުނިކުން ހިފައިފި އެވެ.\nޕީއެސްޖީއާ ދެކޮޅަށް ބަޔާން ބަދަލުހިފުމަކަށް\nމިއުނިކް (ޑިސެމްބަރު 5) - ޔުއެފާ ޗެމްޕިއަންސް ލީގުގައި ފްރާންސުގެ ޕީއެސްޖީއާ ދެކޮޅަށް މިރޭ ނުކުންނައިރު އެ ޓީމަށް ބަޔާން މިއުނިކްގެ ފެންވަރު ސާބިތުކޮށްދޭން ޖެހޭ ކަމަށް ބަޔާނުގެ ކޯޗު ޔުޕް ހެއިންކެސް ބުނެފި އެވެ.\nސަންޗޭޒް ހޯދަން ވަރުގަަދަ ތިން ޓީމު ގަދަހިފުމަކަށް\nލަންޑަން (މެއި 11) - އާސެނަލަށް ކުޅެމުން އަންނަ ޗިލީގެ ފޯވާޑް އަލެކްސިސް ސަންޗޭޒް ހޯދުމަށް ޔޫރަޕްގެ ވަރުގަދަ ތިން ޓީމު ކަމަށްވާ ޔުވެންޓަސް އާއި ބަޔާން މިއުނިކް އަދި ޕީއެސްޖީން މަސައްކަތް ފަށައިފި އެވެ.\nޕެރޭޒްގެ ހެޓްރިކުން އާސެނަލަށް ގްރޫޕްގެ އެއް ވަނަ\nބަސެލް، ސްވިޒަލެންޑް (ޑިސެމްބަރު 7) - ޗެމްޕިއަންސް ލީގުގައި ރޭ ލޫކަސް ޕެރޭޒް ހެދި ހެޓްރިކާ އެކު 4-1 އިން ބަސެލް ބަލިކޮށް އާސެނަލް ގްރޫޕް އޭގެ އެއް ވަނަ ހޯދައިފި އެވެ.\n19 އަހަރުގެ ކޯމަން، މިހާރު ވެސް ޗެމްޕިއަނެއް\nބައެއް ޒުވާން ކުޅުންތެރިންނަށް ސީނިއާ ޓީމުން ގަވައިދުން ޖާގަ ލިބެނީ އުމުރުން 20 އަހަރު ވުމުންނެވެ. އެހެން ނަމަވެސް ފްރާންސްގެ އުއްމިީދީ މިޑްފީލްޑަރު ކިންގްސްލީ ކޯމަން މިވަނީ އުމުރުން 19 އަހަރުގައި ޔޫރަޕްގެ ވަރުގަދަ ތިން ލީގުގެ ޗެމްޕިއަން ޓީމަށް ކުޅެ ގިނަ ކާމިޔާބީތަކެއް ހޯދައިފަ އެވެ.


މޯލްޑިވް ގޭސް އިން ހޮޓާތަކަށް ގޭސް ދޫކުރުން "ލިމިޓް"ކޮށްފި - Naalaafushi\nAugust 30, 201400 Like Like 986\nސައިހޮޓާ ތަކާއި ރެސްޓޯރަންޓު ފަދަ ތަންތަނަށް ގޭސްދޫކުރުން ލިމިޓްކޮށްފައިވާ ކަމަށް މޯލްޑިވް ގޭހުން ބުނެފި އެވެ.\nމޯލްޑިވް ގޭސްގެ ހެޑް އޮފް ސޭލްސް މުހައްމަދު ޝިފާއު މިރޭ ‘ސަން’ އަށް ވިދާޅުވީ ސައިހޮޓާ ތަކާއި ރެސްޓޯރަންޓުތަކަށް ގޭސްދޫކުރުން މިދުވަސްވަރު ލިމިޓްކޮށްފައި ވަނީ ވިއްސާރަވުމުގެ ސަބަބުން ގޭހުގެ ޝިޕްމަންޓު ރާއްޖެ އައުން ލަސްވާތީ ކަމަށެވެ.\nޝިފާއު ވިދާޅުވީ، ކުރިން ހަމަޖެހިފައި އޮތީ އަންނަ އާދީއްތަ ދުވަހު ގޭހުގެ ޝިޕްމަންޓު އަންނަ ގޮތަށް ކަމަށާއި ނަމަވެސް ވިއްސާރައިގެ ސަބަބުން އަންނަ އަންގާރަ ދުވަހަށް ޝިޕްމަންޓު ގެނައުން ލަސްވެފައިވާ ކަމަށެވެ.\n“ޝިޕްމަންޓު އައުމާ އެކު މިކަން މުޅިން ހައްލުވެގެންދާނެ،” ޝިފާއު ވިދާޅުވި އެވެ.\nއެކުންފުނީގެ ގޭސްޕްލާންޓު ހުންނަނީ ތިލަފުށީގައި ކަމަށާއި އެހެންކަމުން މިދުވަސްވަރު ވިއްސާރަވެ ކަނޑު ގަދަވުމުގެ ސަބަބުން ގޭސްފުޅިތައް މާލެ ގެނައުމުގައި ލަސްތަކެއް ކުރިމަތިވެފައިވާ ކަމަށް ވެސް އޭނާ ވިދާޅުވި އެވެ.\nސައިހޮޓާ ތަކާއި ރެސްޓޯރަންޓުތަކަށް ގޭސްދޫކުރުމުގައި ލިމިޓެއް ގެންގުޅުނު ނަމަވެސް ގޭބިސީތަކަށް ގޭސްދޫކުރުމުގައި ލިމިޓެއް ނުގެންގުޅޭ ކަމަށް އޭނާ ވިދާޅުވި އެވެ.\n“މިގޮތަށް އަމަލު ކުރިނަމަވެސް ގޭބިސީތަކަށް ގޭސް ދޫކުރުމުގައި ލިމިޓޭޝަނެއް ނާންނާނެ،” ޝިފާއު ވިދާޅުވި އެވެ.\nއަބަދު އިށީނދެގެން އިނުމަކީ މައްސަލައެއް!


Bollywood jinseefurahsaaraige kolhigandehge thereygai! - 247.mv\n05:39 PM, Thursday 02, April 2020\nބޮލީވުޑް ޖިންސީފުރައްސާރައިގެ ކޮޅިގަނޑެއްގެ ތެރޭގައި!\nޖިންސީ ފުރައްސާރަ ކުރުމުގެ ތުހުމަތު ކުރެވޭ ބައެއް ފަންނާނުން\nAisha 12:55 PM, Monday 15, October 2018\nމަސައްކަތުގެ މާހައުލުގައި ކުރިމަތިވާ ޖިންސީ ފުރައްސާރައާ ދެކޮޅަށް 2017 ވަނަ އަހަރު ފެށި "މީޓޫ" މޫމަންޓަކީ ހުޅަނގުގެ ގައުމުތަކުގައި ވަރަށް ބޮޑަށް ވައިގައި ހިފި ކެމްޕެއިނެކެވެ. ހާއްސަކޮށް އެމެރިކާގައި މި ކެމްޕޭން ފުޅާ ދާއިރާއެއްގައި ކުރިއަށް ގެންދެއެވެ. ހޮލީވުޑުގެ ތަރިން ބައިވެރިވާ ބޮޑެތި އިވެންޓުތަކުގައި މި މޫމަންޓު ތަމްސީލުކޮށްދެއެވެ.\nބޮލީވުޑަށް މީޓޫ ދިޔަތާ އަދި އެހާ ދުވަހެއް ނުވެއެވެ. ޖިންސީ ފުރައްސާރައާ ދެކޮޅަށް އަޑުއުފުލަން ބޮލީވުޑުގައި ފެށިއިރު ބޮޑެތި ތަރިންގެ މައްޗަށް ޖިންސީ ފުރައްސާރައިގެ ތުހުމަތު ކުރަންވެސް ވަނީ ފަށައިފައެވެ. ގިނަ ތަރިންތަކެއްގެ ފަތިފުށް ހާމަވެ ބޭޒާރުވާން ވަނީ ފަށައިފައެވެ. މީގެ ތެރޭގައި އަނޫ މާލިކް، އަލޯކް ނާތު، ސާޖިދު ޚާން، ކައިލޭޝް ކާރް ފަދަ ބޮޑެތި ތަރިން ހިމެނެއެވެ.\nމީޓޫ މޫމަންޓް ބޮލީވުޑުގައި ފެށުމާއެކު ގިނަ ބަޔަކު ދަނީ ޖިންސީ ފުރައްސާރައާ ދެކޮޅަށް އަޑު އުފުލަމުންނެވެ. މިގޮތަށް އަޑުއުފުލާ ބައެއް ތަރިން ބޭޒާރުވާތަންވެސް ދަނީ ފެންނަމުންނެވެ. އެގޮތުން ބޮލީވުޑްގެ މެގަ ސްޓާރު އަމީތާބު ބައްޗަން މީޓޫ މޫމަންޓާ ގުޅިގެން ކުރި ޓްވީޓަކާއެކު އޭނާ ވަނީ ހޫނުފެނަށް ވެއްޓިފައެވެ.\nސެލެބްރިޓީ ހެއާ ސްޓައިލިސްޓު ސަޕްނާ ބާވަން ބުނެފައިވަނީ އަމީތާބުގެ ފަތިފުށް ވަރަށް އަވަހަށް އާންމު ކުރާނެ ކަމަށެވެ. އަމީތާބަކީ ފަސްބައި ހުދު މީހެއް ނޫންކަމަށްވެސް ސަޕްނާ ވަނީ ބުނެފައެވެ. ސަޕްނާ ވަނީ ޖިންސީ ފުރައްސާރަ ކުރިމަތިވެފައިވާ ތަރިން އެވާހަކަ ދެއްކުމަށް ގޮވާލައިފައެވެ. އަދި އެކަން ކުރި މީހުން ހާމަކުރަންވެސް އޭނާ ގޮވާލާފައިވެއެވެ.\nއިންޑިއާއަކީ އާންމުކޮށް މިފަދަ ވާހަކަތައް ފާޅުގައި ދައްކާ ގައުމަކަށް ނުވިނަމަވެސް ގިނަ އަދަދެއްގެ ބަޔަކު ދަނީ މީޓޫ މޫމަންޓާއެކު ސޯޝަލް މީޑިއާގައި ޖިންސީ ފުރައްސާރައާދެކޮޅަށް އަޑު އުފުލައި ވާހަކަ ދައްކަމުންނެވެ.\nހޭލުންތެރިކުރުވުން ބޮލީވުޑް މުނިފޫހިފިލުވުން ޖިންސީ ފުރައްސާރަ ޖިންސީ ގޯނާ


Ooredoo Super Net Fixed Broadband ge Khidhumaiy F. Nilandhoo ah! - AO News\nއުރީދޫ ސުޕަރނެޓް ފިކްސްޑް ބްރޯޑްބޭންޑުގެ ޚިދުމަތް ފ. ނިލަންދޫ އަށް!\nއުރީދޫ ސުޕަރނެޓް ފިކްސްޑް ބްރޯޑްބޭންޑުގެ ޚިދުމަތް ފ. ނިލަންދޫ އަށް ތަޢާރަފް ކޮށްފިއެވެ.\n100 އެމްބީޕީއެސް އާއި ހަމައަށް ހަލުވި ސްޕީޑްތަކާއިއެކު، މި ޚިދުމަތް އެރަށަށް ތަޢާރަފް ކުރުމުން އުރީދޫގެ ޗީފް ކޮމަރޝަލް އޮފިސަރ ހުސައިން ނިޔާޒު ވިދާޅުވީ ސުޕަރނެޓްގެ ޚިދުމަތާއެކު ނިލަންދޫގެ ރައްޔިތުން ޑިޖިޓަލް ޒަރިއްޔާތަައް މެދުވެރިކޮށް އިތުރު ފުރުސަތުތަކާއި ގުޅުވާލަދިނުމަކީ ލިބޭ ވަރަށް ބޮޑު އުފަލެއް ކަމަށެވެ. އަދި ބޮޑެތި ޑޭޓާ އެލަވަންސްތަކާއި، ހަލުވި ސްޕީޑްތަކާއި، ޑޭޓާ ރޯލްއޯވަރ ޚިދުމަތް އެކުލެވޭ މި ޕެކޭޖުތަަަކަަކީ މާކެޓްގަައި މިހާރު ހުރި އެންމެ ފުރިހަމަ ޕެކޭޖްތަައް ކަމަށެވެ.\n“ކުރިއަށްއޮތްް ތަނުގައިވެސް ދިވެހިންގެ އިޖްތިމާޢީ އަދި އިޤްތިޞާދީ ތަރައްޤީއަަށް މަންފާވާނެ ފަދަ ޙިދުމަަތްތަަައް ފޯރުކޮށްްްްދިނުމުގަަައި އަަޅުގަނޑުމެން ދެމިތިބޭނެ ކަަަމުގެ ޔަަަގީންކަން އަަރުވަަން. އުރީދޫގެ ތަސައްވަރާ އެއްގޮތްވާ ގޮތުގެ މަތިން، އުރީދޫއިން އަަޅުގަނޑުމެން މަސައްކަތްކުރަމުން މިދަނީ ރާއްޖޭގެ ހުރިހާ ކަންކޮޅުތަކަަކަށްވެސް ފެންވަަަރު ރަނގަޅު އިންޓަަރނެޓްގެ ޚިދުމަތް ފޯރުކޮށްދިނުމަށް. އެގޮތުން އުރީދޫ ފިކްސްޑް ބްރޯޑްބޭންޑް ގެ ޚިދުމަތް މިއަދު މިވަނީ ފ. ނިލަަންދޫއަށް ތައާރަފްކޮށްފަ.” ނިޔާޒު ވިދާޅުވިއެވެ.\nފެންވަރު ރަނގަޅު އަދި އަގުހެޔޮ ޚިދުމަތްތަކެއް ކަސްޓަމަރުންނަށް ފޯރުކޮށްދިނުމަށް އުރީދޫ މޯލްޑިވްސްއިން އިން ކުރާ މަސައްކަތުގެ ތެރެއިން، ދާދި ފަހުން ވަނީ އުރީދޫ ސުޕަރނެޓް ޕެކޭޖްތަކަށް ބޮޑެތި ބަދަލުތަކެއް ގެނެސް އަޕްގްރޭޑްކޮށްފައެވެ. މި ބަދަލުގެ ދަށުން ސުޕަރނެޓް ކަސްޓަމަރުންނަށް ފަސް ގުނަ އިތުރު ސްޕީޑާއެކު %100 އާއި ހަމައަށް އިތުރު ޑޭޓާ އަދި ކުރިއަށްވުރެ ހަލުވި ތްރޮޓްލް އިންޓަރނެޓް ސްޕީޑް ވެސް ކަސްޓަމަރުންނަށް ލިބޭނެއެވެ.\nމީގެ އިތުރުން ސުޕަރނެޓް ގެންގުޅުއްވާ ހުރިހާ ކަސްޓަމަރުންނަށް ވެސް ޑޭޓާ ރޯލް އޯވަރގެ ޚިދުމަތާއެކު މަސް ނިމޭއިރު ބާކީ ހުންނަ ޑޭޓާ އަނެއް މަހުގެ ޕެކޭޖް އިންކްލޫސިވް ޑޭޓާއާއި އެއްވެގެންދާނެއެވެ.\nނިލަަންދޫގެ ރައްޔިތުންނަށް، އެންމެ ހެޔޮއަގުގައި އިންޓަނެޓްގެ ޚިދުމަތް، ސުޕަރނެޓް ފިކްސްޑް ބްރޯޑްބޭންޑް މެދުވެރިކޮށް މިހާރު ލިބިގެންދާނެއެވެ.


Local Council thakun handhaan nathaalaafaivaa baeh kankan (Part 4) | #Dhiislam\nލޯކަލް ކައުންސިލްތަކުން ހަނދާން ނައްތާލާފައިވާ ބައެއް ކަންކަން (4)\n4 years ago |0comment| December 10, 2013\nކައުންސިލްތައް ހަމަ މަގަށް އަޅުވައި އުޞޫލުން ބޭރުން ހިންގާ ކައުންސިލްތައް އުވާލުމުގެ ބާރު ލިބިފައިވާ ލޯކަލް ގަވަންމަންޓް އޮތޯރިޓީ (އެލް.ޖީ.އޭ) ގެ ހާލަތު އަދި މިއަށްވުރެ ދެރައެވެ. އެތަނުގެ ބައެއް އިސް ބޭފުޅުންގެވެސް ދުވަހީ މަސައްކަތަކަށް ވެފައިވަނީ އެބޭފުޅުން ޤަބޫލު ނުކުރާ ސިޔާސީ މީހުންނާއި ދެކޮޅަށް ބަޔާން ނެރުމާއި މުޒާހަރާ ކުރުމާއި ދެކޮޅު ޙުއްޖަތްތައް ދައްކައި ގްރާސްރޫޓް އެކްޓިވިސްޓުންގެ ދަރަޖައިގާ މަސައްކަތް ކުރުމެވެ. އެލް.ޖީ.އޭ އިން އެ އޮތޯރިޓީގެ ހަޤީގީ ދައުރު އަދާކުރާނަމަ ރާއްޖޭގެ ބައެއް ކައުންސިލްތައް މިހާރު ވުޖޫދުގައި ނުތިބޭނެއެވެ. ޔަޢުނީ އުވޭނެއެވެ. ނަމަވެސް އެކިޒާތުގެ ބަހަނާ ދައްކައިގެން ޒިންމާއާ ފެއަށް ޖެހެން މަސައްކަތްކުރާ މަންޒަރު ނޫނީ ކައުންސިލްތަކުގެ ބެލެނިވެރި ފަރާތުންވެސް ނުފެނެއެވެ. މިއީ ނުހަނު ހިތާމަހުރި ކަމެކެވެ.\nގިނަ ޢަދަދެއްގެ ކައުންސިލްތަކުގެ ހާލަތީކީ މިއީ ނަމަވެސް ބައެއް ރަށްތަކުގެ ކައުންސިލްތައް ވަރަށް ރަގަޅަށް ހަރަކާތްތެރިވަމުންދެއެވެ. މިގޮތުން ރާއްޖޭގެ ދެކުނު ރަށެއްގެ ރަށު ކައުންސިލަކުން މިހާރުވަނީ އެރަށު ކައުންސިލްގެ އާމްދަނީގެ ތެރެއިން ކޮންމެ އަހަރުކުވެސް ޑިގްރީއަށް ކިޔެވުމަށް ސްކޮލަރޝިޕެއް ތަޢާރަފުކޮށްފައެވެ. އެރަށުގެ ދަރިވަރަކަށް ޑިގްރީއަށް ކިޔެވުމަށް ކޮންމެ އަހަރަކުވެސް ސްކޮލަރޝިޕެއް ދިނުމަށް ކައުންސިލުން ޤަރާރެއް ފާސްކޮށް އުޞޫލެއް ތައްޔާރުކޮށް މިހާރު ވަނީ އިޢުލާނުވެސްކޮށްފައެވެ. ސަރުކާރުގެ މިނިސްޓްރީތަކާއި މުއައްސަސާތަކަށް ޒިޔާރަތްކޮށް އެކިއެކި ޕްރޮޖެކްޓްތައް ލިބޭތޯ ވަރަށް ބޮޑަށް މަސައްކަތް ކުރައްވައެވެ. އަދި ރައްޔިތުންގެ އެކުވެރިކަން ދެމެހެއްޓުމަށްޓަކައި އެކިއެކި ޕްރޮގްރާމްތައް ހިންގަމުންދެއެވެ. މިފަދަ ބައެއް ކައުންސިލްތައްވެސް ހަރަކާތްތެރިވާކަން އުފަލާއެކު ފާހަގަކުރަމެވެ.\nކައުންސިލްތަކުން ފެންނަންޖެހޭ ހަޤީގީ މަންޒަރަކީ މިއީއެވެ. ދައުލަތުން ދޭ ބަޖެޓް ކުޑަވެގެން އެމަކާ އަބަދު ޝަކުވާކުރުމުގެ ބަދަލުގައި ޕްރޮޕޯސަލްތައް ހަދައިގެން ރާއްޖެއާއި ރާއްޖެއިން ބޭރުގެ އެހީދޭ އެކިއެކި ފަރާތްތަކުގައި ދަންނަވައިގެން ރައްޔިތުންނަށް ޚިދުމަތްކުރުމަކީ ކައުންސިލްތަކަށް ރައްޔިތުންނަށްޓަކައި ކޮށްދެވޭނެ ހާދަހާ ޝަރަފުވެރި މަސައްކަތެކެވެ.\nބައެއް ކައުންސިލް މެންބަރުން ޤަވާއިދުން އޮފީހަށްވެސް ހާޟިރުނުވެ، އަބަދު މަސްވެރިކަމާއި ކުޅިވަރާއި މިނޫންވެސް ކަންތައްތަކުގައި މަޝްޢޫލުވެގެން ނުވަތަ ޕާރޓީގެ ކަންތައްތައް ކުރިއަރުވައި މުޒާހަރާކޮށް ސަރުކާރު ޤަބޫލުވެސް ނުކުރާއިރުވެސް ބަރާބަރަށް މުސާރަނަގައެވެ. އަދި އެންމެ ފަހަރަކު މުއްދަތަށް މުސާރަ ނުލިބިއްޖެނަމަ ޝަކުވާވެސް ކުރެއެވެ. ދަންނަވަންތޯއެވެ. މިދެންނެވީ ވަރަށް ލަދުވެތި ވާހަކަތަކެކެވެ. އަޅުގަނޑުމެން މިއުޅެނީ 21 ވަނަ ޤަރުނުގެތެރޭގައެވެ. ސިޔާސީ ފިކުރު ހުރިނަމަވެސް ތިމާގެ ޕްރޮފެޝަނަލް ޒިންމާ އަދާކުރަންޖެހޭނީ ވަރަށް ޤާބިލުކަން ތަންދިން އެންމެ ރަގަޅަކަށެވެ. ރައްޔިތުންގެ ވަރަށް ގިނަ ހައްޤުތަކެއް ކޮނޑުގައި އަޅައިގެން ހުވައެއް ކޮށްގެން ބޮޑު މުސާރަ ނަގާއިރު މި ޒިންމާތައް ފުރިހަމައަށް އަދާނުކުރެވޭނަމަ އެންމެ އިންސާފުވެރި ރަގަޅުގޮތަކީ އިސްތިއުފާ ދިނުމެވެ. އެހެނީ ކޮންމެ ފަދަ ގޮތެއް މަގުފަހިކޮށްގެން ނަމަވެސް ތިމާވެސް އެރަކަށް ނިޞްބަތްވާ ރަށް ތަރައްޤީކޮށް ކުރިއެރުވުމަކީ ފަރުދީ އަދި ޤާނޫނީ ޒިންމާއެކެވެ. އެ ޒިންމާ ފުރިހަމައަށް އަދާކުރެވޭނީ ސިޔާސީ އަދި ޒާތީ ތަޢައްޞުބުން ސަލާމަތްވެ ތިމާއަކީ ހުރިހާ ރައްޔިތުންގެ މީހެއްކަމަށް ޤަބޫލުކުރެވޭ ދުވަހަކުންނެވެ.


Hunaruveri Zuvaan Forward, Hamza Kaiveni Kohfi - Vaguthu\nކޮވިޑްގެ ބިރުވެރިކަން އަރަބި ގައުމުތަކާއި ޔޫރަޕަށް -3ގަޑިއިރު ކުރިން\nގައުމީ ޓީމުގެ ފޯވާޑް ހަމްޕުގެ ކައިވެނި ޕާޓީގެ ތެރެއިން\nބ. އޭދަފުއްޓަށް އުފަން އުމުރުން 24 އަހަރުގެ، ރާއްޖޭގެ ގައުމީ ފުޓްބޯޅަ ޓީމުގެ ހުނަރުވެރި ޒުވާން ފޯވާޑް ހަމްޒާ މުހައްމަދު ކައިވެނިކޮށްފިއެވެ.\nހަމްޒާ ރޭ ކައިވެނިކޮށްފައިވަނީ، ހދ. މަކުނުދޫ އަށް އުފަން ޢާއިޝަތު ޝަހުމާ އާ އެވެ. ހަމްޒާގެ ކައިވެނީގެ ހަފްލާގެ ޕާޓީ ބާއްވާފައިވަނީ ތާޖުއްދީން ސްކޫލުގައެވެ. މި ޕާޓީގައި ފުޓްބޯޅަ ދާއިރާގައި މަސައްކަތްކުރާ ގިނަ ފަރާތްތަކުން ވަނީ ބައިވެރި ވެފައެވެ.\n2014 ވަނަ އަހަރުން ފެށިގެން ނިއު ރޭޑިއަންޓްގައި މަސައްކަތް ކުރަމުން އައި ހަމްޒާ، އެ ކްލަބު ދޫކޮށް މިއަހަރުގެ މާޗް މަހުގައި މާޒިޔާ ސްޕޯޓްސް އެންޑް ރިކްރިއޭޝަން އާ ގުޅިފައި ވަނީ ތިން އަހަރު ދުވަހުގެ އެއްބަސްވުމެއްގައެވެ. ހަމްޒާ އަކީ 2015 ވަނަ އަހަރުން ފެށިގެން ގައުމީ ޓީމްގައި ބަރާބަރަށް ހިމެނެމުން އަންނަ ކުޅުންތެރިއެކެވެ. އޭދަފުއްޓަށް އުފަން ހަމްޕު ވަނީ ރަށުގެ ޓީމާއެކުވެސް ޔޫތު މުބާރާތުގައި ވިދާލާފައެވެ.\nހަމްޒާއަކީ ފަހަކަށް އައިސް ގައުމީ ޓީމުގެ ސްކޮޑުގެ ފުރަތަމަ 11 އިން ޖާގަ ކަށަވަރު ކުރަމުން އަންނަ ރާއްޖޭގައި މިވަގުތު ތިބި ހުނަރުވެރި ކުޅުންތެރިންގެ ތެރެއިން އެކެކެވެ. ހަމްޒާ ވަނީ "ހަވީރު ސްޕޯޓްސް އެވޯޑްސް" ގެ 21 އަހަރުން ދަށުގެ އެންމެ މޮޅު ފުޓްބޯޅަ ކުޅުންތެރިޔާގެ މަގާމު 2016 ވަނަ އަހަރު ހާސިލްކޮށްފައެވެ.\nހަމްޒާ ރޭ ކައިވެނި ކުރި އިރު، އަންނަ މަހު އެއް ވަނަ ދުވަހު ނޭޕާލްގައި ފަށާ ސައުތު އޭޝިއަން ގޭމްސް ގައި ރާއްޖެއިން ބައިވެރިވާ 23 އަހަރުން ދަށުގެ ގައުމީ ފުޓްބޯޅަ ޓީމާއި ގުޅުމަށް މާދާމާގެ ވަގުތެއްގައި އޭނާ ފުރާ ގޮތަށް ވަނީ ހަމަ ޖެހިފައެވެ.\nނޮވެމްބަރު 30, 2019 10:46\nހެދުން ބިންމަތީގަ ދެމުމަކީ ސައިތޯނާ ވާގިދޭކަމެއް\nނޮވެމްބަރު 30, 2019 15:51\nކަލޭމެނަށް ފަތުވާއެއް ނެރިނުލާ2ނޭވާވެސް ނުލެވޭދޯ\nނޮވެމްބަރު 30, 2019 19:06\nޕޮގުބާގެ ބޮލުގެ ޖައްސާ ކުލަތަކާއި ޖަހާހާ ހެއަރ ކަޓު ތަކަކީ ސައިތޯނީ ކަންތަކެއްތޯ،،،،\nކޮންމެ މެޗަކަށް ވަކި ސްޓައިލެއް ބޮލުގަ ހުންނަނީ...\nވޯލްޑްކަޕް ލިބުނަސް ޕޮގުބާ އިލްމުވެރި އަކަށް ނުވެދާނެ\nނޮވެމްބަރު 30, 2019 11:14\nޢަނބި ގޮއްޔެ އިންނާނެ ދެން ދަންޑިއެއް ހިފާގެން ގޭގަ😂😂\n24 އަހަރުގެ މީހަކު 23 އަހަރުން ދަށުގެ ޓީމާ ގުޅެން ؟؟؟ 😃😀😀\nނޮވެމްބަރު 30, 2019 13:12\nތަނެއް ދޮރެއް ނޭނގުނަސް ކޮމެންޓްކުރަން ވާނެ!1\nނޮވެމްބަރު 30, 2019 19:09\n23 އަހަރުން މަތީގެ3ކުޅުންތެރިންނަށް ކުޅުމުގެ ފުރުސަތު އޮވޭ...\nއެގޮތުން ހަމްޒާ އަށް ފުރުސަތު ލިބުނީ..\nފެންނަ ކޮންމެ ތަނަކަށް އަގަ ބާނާތި އެއްޗެއް ނޭގުނަސް\nޑިސެމްބަރު 1, 2019 13:38\nއަނގަ ބޭނީމަތާ ވާނުވާ މި އެނގުނީވެސް ދޯ.. ޝުކުރިއްޔާ..\nނޮވެމްބަރު 30, 2019 13:26\nތިޕާޓީގަ ގިނައިން ބައިވެ ރިވީ ސައިތާނުން ސަބަބް އެގޭގެ.އަހެންކުއްޖާގެ ހެދުމުގެ ފަސްބަޔަށް ބަލާލީމަ\nނޮވެމްބަރު 30, 2019 14:58\n23 އަހަރުން ދަށުގެ މީހެއް ތީ؟؟؟ ގައިމް ހީވަނީ 30 އަހަރު ވެދާނެހެން..\nޢަދުރޭ ބޮލަށް ސަވާރު ވެފައި އިންނަނީ ވެސް ތިބުނާ ވައްތަރު އެއްޗެއް\nނޮވެމްބަރު 30, 2019 20:49\nކޮބާ ފާތުމަ ލިއް ﷲ އަށް ޓަކައި މިހާރު ހިތާނީ ކޭމްޕް ނުބާއްވަނީތޯ\nނޮވެމްބަރު 30, 2019 22:36\nހުނަ ރު ތިހި ރީ މަތިމައްޗަށް ހަރާމް ވާކަމެއް


SunOnline: Falhu hikkun huttuvan beynun, ekamaku huttuveyne kamah gabooleh nukurevey: Nasheedh\nފަޅު ހިއްކުން ހުއްޓުވަން ބޭނުން، އެކަމަކު ހުއްޓުވޭނެ ކަމަށް ގަބޫލެއް ނުކުރެވޭ: ނަޝީދު\nމޯލްޑިވްސް ކޮރަލް އިންސްޓިޓިއުޓް (އެމްސީއައި)އިން ތުލުސްދޫގައި ބޭއްވި ކޮރަލް ފެސްޓިވަލްގައި ރައީސް ނަޝީދު ވާހަކަފުޅު ދައްކަވަނީ -- ފޮޓޯ/ އެމްސީއައ\nރާއްޖޭގެ ރަށްރަށުގެ ބިން ބޮޑުކުރުމަށް ފަޅު ހިއްކުން ހުއްޓުވަން ބޭނުންފުޅު ކަމަށާއި، ނަމަވެސް އެކަން މުޅިން ހުއްޓުވޭނެ ކަމަށް ގަބޫލުފުޅު ނުކުރެވޭ ކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެ އެވެ.\nރައީސް ނަޝީދު އެހެން ވިދާޅުވީ އެމަނިކުފާނު އިސްކޮށް ހުންނަވާ އުފެއްދެވި ޖަމިއްޔާ މޯލްޑިވްސް ކޮރަލް އިންސްޓިޓިއުޓް (އެމްސީއައި)އިން ތުލުސްދޫގައި ބާއްވާ ކޮރަލް ފެސްޓިވަލްގެ ތެރެއިން އާންމުކޮށް ހުޅުވާލައިގެން ބޭއްވި ޕެނަލް ޑިސްކަޝަންގަ އެވެ.\nއެ ބައްދަލުވުމުގައި ކުރިއަށް އޮތް 10 އަހަރަށް ފަޅުތައް ހިއްކުން ހުއްޓުވުމަށް މީހަކު ރައީސް ނަޝީދުގެ ގާތުގައި އެދުނެވެ. އެކަމާ ގުޅިގެން ނަޝީދު ވިދާޅުވީ، ފަޅު ހިއްކުމާ މެދު ހެޔޮ ނިޔަތެއް އޮތުމުން އެކަން ހުއްޓުވޭނެ ކަމާ މެދު ސުވާލު އުފެދޭ ކަމަށެވެ.\n"އަޅުގަނޑަށް ގަބޫލެއް ނުކުރެވޭ އެއްވެސް މުއްދަތަކަށް ފަޅު ހިއްކުން ހުއްޓުވޭނެ ކަމަށް،" ރައީސް ނަޝީދު ވިދާޅުވި އެވެ.\nއެމަނިކުފާނު ވިދާޅުވީ، ރާއްޖޭގެ ރަށްރަށުގެ ފަޅު ހިއްކައިގެން ބިން ބޮޑު ކުރަން ބޭނުންފުޅު ނުވާ ކަމަށެވެ. އެކަމަކު، އެކަން ކުރަން ބޭނުންވާ ރިސޯޓުތަކާއި މީހުން ދިރިއުޅޭ ރަށްތައް ގިނަކަމުން އެކަން ހުއްޓުވަން ދަތިވާ ކަމަށް އެމަނިކުފާނު ވިދާޅުވި އެވެ.\n"އަޅުގަނޑު ސަރުކާރުގެ އިދާރާއަކަށް އެކަމާ ގުޅިގެން ގޮސްފިއްޔާ ފަޅު ހިއްކަން ބޭނުންވާ 20 ރިސޯޓު އޮންނާނެ. އަދި ފަޅު ހިއްކަން އެދެމުންދާ 50 ރަށް އޮންނާނެ،" ނަޝީދު ވިދާޅުވި އެވެ.\nފަޅު ހިއްކުން އެއްކޮށް ނުހުއްޓުވުނަސް ފަޅު ހިއްކާ އިރު ވީހާވެސް ގެއްލުން ކުޑަކޮށް އެކަން ކުރެވިދާނެ ކަަމަށް އެމަނިކުފާނު ވިދާޅުވި އެވެ. އަދި އެ މައްސަލަ ހައްލު ކުރަން އެހެން ޓެކްނޮލޮޖީއެއްވެސް ހޯދޭތޯ މަސައްކަތް ކުރައްވަމުންދާ ކަމަށް ވިދާޅުވި އެވެ.\nރައީސް އޮފީހުގެ ޕޮލިސީ ސެކެޓްރީ އައިމިނަތު ޝައުނާވެސް ފާހަގަކުރެއްވީ ބިން ހިއްކުމަކީ ރަށްރަށުގެ ރައްޔިތުން ވަރަށް ބޮޑަށް އެދޭ ކަމެއް ކަމަށެވެ. ގިނަ އަދަދެއްގެ މަޖިލިސް މެމްބަރުންވެސް ދާއިރާގެ ރަށްތަކުގެ ބިން ހިއްކުމާ ގުޅޭގޮތުން އޭނާއަށް ގުޅުއްވާ ކަމަށް ޝައުނާ ވިދާޅުވި އެވެ.\n"ވަރަށް އުނދަގޫ ކަމެއް ރަށު ރައްޔިތުންތަކެއް ޕެޓިޝަން ހަދާފައި އައިމަ ތިއީ ނުވާނެ ކަމެކޭ ބުނަން،" ޝައުނާ ވިދާޅުވި އެވެ.\nޝައުނާ ވިދާޅުވީ، މޫސުމަށް އަންނަ ބަދަލުގެ ސަބަބުން ލިބޭ ގެއްލުންތަކާ މެދު ހޭލުންތެރިކަން ކުޑަ ކަމަށެވެ. އެހެންކަމުން، ހޭލުންތެރިކުރަން ގުޅިގެން މަސައްކަތް ކުރަން ޖެހޭ ކަމަށް އޭނާ ވިދާޅުވި އެވެ.\n"18 އަހަރުން މަތީގެ ކުދިންގެ ބަޔާން ފޮނުވަން އެދޭނަން"


ތިމާވެށި | ޢިލްމު\n04 އޯގަސްޓު 2011\n25 އޮކްޓޯބަރު 2005\nތެލުގެ އަގު 70 ޑޮލަރަށް ވުރެ މަތިވިޔަސް ގިނަ އިޔާދަ ކުރަނިވި ހަކަތަ އުފައްދާ ކުންފުނި ތަކަށް ފައިދާ އެއްވަނީ ސަރުކާރުގެ ބޮޑަތި އެހީ ތަކާއި އިނާޔަތް ތަށް ލިބިގެންނެވެ. ވައިގެ ހަކަތަ އަކީ މިހާރުވެސް ސަރުކާރު ގެ އެހީ ލިބިގެން ތެލާ އެއްއަގެއްގައި ބާޒާރުގައި ވާދަ ކޮށް ލެވޭނެ މަދު އިއާދަ ކުރަނިވި ހަކަތައިގެ ތެރެއިން އެކައްޗެވެ. މީގެ ފަހަތުގައި ވަނީ ތެލުގެ އަގު ބޮޑުވުމާއި ބަދަލުވަމުންދާ ޓެކްނޮލޮޖީގެ އެހީ ގައި ބުރަފަތިގެ ފިޔަ އަށް އަންނަ ހެޔޮ ބަދަލެވެ. ނަތީޖާ އެއްގެ ގޮތުން އެމެރިކާގައި ވައިން ކަރަންޓް އުފައްދާ މިންވަރު ވަނީ ކުރީ އަހަރާ އަޅާ ބަލާ އިރު %33 އިތުރު ވެފަ އެވެ. ނަމަވެސް ވައިން ކަރަންޓް އުފެއްދުން ތަރައްގީ ކުރަން ބޭނުން ފަރާތް ތަކަށް މިވަނީ އިތުރު ގޮންޖެހުން ތަކާ ކުރިމަތި ވެފައެވެ.


Male' City In Fithuru Zakaathuge Gothugai 6.78 Million Rufiya - Vaguthu\nމާލެ ސިޓީން ފިތުރު ޒަކާތުގެ ގޮތުގައި 6.78 މިލިއަން ރުފިޔާ\nމީގެކުރިން ބަޔަކު ފިތުރު ޒަކާތް ދައްކަނީ.\nފިތުރު ޒަކާތުގެ ގޮތުގައި މާލެ ސިޓީން 6.78 މިލިއަން ރުފިޔާ ލިބިފައިވާ ކަަމަށް އިސްލާމިކް މިނިސްޓްރީން ހާމަކޮށްފިއެވެ.\nއިސްލާމިކް މިނިސްޓްރީން މިއަދު ނެރުނު ބަޔާނެއްގައި ވިދާޅުވެފައި ވަނީ، ފިތުރު ޒަކާތަތަކީ އީދު ދުވަހުގެ ކުރިން ފަގީރުންނަށްް ދީ ނިންްމަން ޖެހޭ ޒަކާތެއް ކަމަށެވެ. އެކި ރަށްރަށުން ފަގީރުންނަށް ދޭ ފައިސާގެ އަދަދު ތަފާތުވާނެ ކަމަށާއި ހުރިހާ ކައުންސިލަކުންވެސް އަންނަނީ މި ފައިސާ ދިން ގޮތުގެ ތަފްސީލް މިނިސްޓްރީއަށް ފޮނުވަމުން ކަމަށް އެ މިނިސްޓްރީން ވަނީ ވިދާޅުވެފައެވެ.\nރަމަޟާން މަހުގެ އެއްވަނަ ދުވަހުން ފެށިގެން 30 ވަނަ ދުވަހުގެ ނިޔަލަށް ލިބިފައި ވަނީ 6.78 މިލިއަން ރުފިޔާ ލިބިފައިވާކަަމަށް އެ މިނިސްޓްރީން ވަނީ ހާމަކޮށްފައެވެ. މާލެ ސިޓީން ފިތުރު ޒަކާތް ދައްކާފައި ވަނީ، 164392 މީހުންނެވެ.\nމާލެ ސިޓީގައި ފިރުޒަކާތް ބަހާފައި ވަނީ 1498 މީހުންގެ މެދުގައެވެ. މި ފައިސާ އާއި ހަވާލުވެެފައި ވަނީ 1494 މީހުންނެވެ. މީގެ ތެރެއިން 1472 މީހުންނަށް އެކައުންޓަށް ފައިސާ ޖަމާކޮށްދީފައި ވާނެ ކަމަށާއި، އެކައުންޓު ތަފްސީލް ނުލިބޭ 22 މީހުންނަށް ވާނީ އެހެން ގޮތްގޮތުން ފައިސާ ހަވާލުކޮށްދީފައި ކަމަށް އިސްލާމިކް މިނިސްޓްރީން ވަނީ ހާމަކޮށްފައެވެ.\nފާއިތުވި ހަތަރު އަހަރާ އަޅާ ބަލާއިރު މިއަހަރު ފަގީރުންްގެ ލިސްޓުގައި ހިމެނޭ މީހުންގެ ތެރެއިން މަދު މީހަކަށް ފިޔަވާ އެންމެންނަށް ވަނީ ފައިސާ ހަވާލުކޮށްދެވިފައި ކަމަށް އިސްލާމިކް މިނިސްޓްރީގެ ތަފާސް ހިސާބުތަކުން ދައްކައެވެ.\nއިސްލާމިކް މިނިސްޓްރީން މަޖިލީސްއަށް: ދީނީ ޝިއާރުތަކާއި މެދު އިތުބާރު ގެއްލޭގޮތަށް ކަންކަން ނުކުރޭ